Eusko Legebiltzarrak ez du eztabaidatuko hezkuntza sistema kohesionatzeko herri ekinbide legegilea

EAJk. PSE-EEk eta PPk aurka bozkatu dute. Zubiak Eraikizeko kide Xabin Zubirik defendatu du osoko bilkuran 17.000 pertsonaren babesa jaso zuen ekinaldi legegilea

Arabako, Bizkaiko eta Gipuzkoako hezkuntza sistema kohesionatzeko neurrien eztabaida atzeratzea erabaki du Eusko Legebiltzarrak, noiz arte argitu gabe. Zubiak Eraikizek eskola segregazioari buruzko eztabaida jarri nahi zuen mahai gainean herri ekinbide legegile bidez. EAJk, PSE-EEk eta PPk eztabaida hori galarazi dute. Eztabaida horri heltzeko espazioa Hezkuntza Saila prestatzen ari den Hezkuntza Legea dela hausnartu dute.

Zubiak Eraikizen ekinbidea lehena izan da herri ekinaldi legegileei buruzko araudia aldatu zenetik. Hori dela-eta Xabin Zubiri aipatu elkarteko kideak aukera izan zuen aurkeztutako testua defendatzeko. Lehen aldia izan da sustatzaileetako batek hitza hartzen duela proposamena defendatzeko. Eztabaidatuko testuan jasotako neurrien premia defendatu ditu osoko bilkuran. “Ekinbidea onartzeko eta gaia eztabaidatzeko eskatzen dugu, hartara, Hezkuntza Legea garaiz heltzen ez bada, premiazko neurriak hartzea egongo da. Legea garaiz helduz gero badaude moduak gure proposamena bertan sartzeko”.

Bozketaren ostean, ekinaldiaren bidea eten ondoren, "dezepzioa" agertu du Zubirik. Hausnartu du ere egindako bidea aberasgarria izan dela, bai eragileen arteko loturak egiteko, baita eztabaida sustatzeko ere. "Eztabaida hau itzuliko da, indartsuago gainera".

Alde bozkatu zuten bi alderdiek neurrien beharra berretsi zuten. Elkarrekin Podemos taldeko legebiltzarkide Iñigo Martinezek kritikatu dio EAJri eskola segregazioaren aurkako neurririk ez hartzea, horren berri izanda ere. “Begiak ondo irekita dituzue, baina ez diozue kasu egiten ikusten duzuen horri, zuek nahi duzuen eredua delako”.

Rebeka Ubera EH Bildu legebiltzar taldeko kideak Martinezen hausnarketa berretsi du, eta indarrean dagoen hezkuntza sistema “porrot” egiten ari dela gaineratu du. “Auzoetan hiri paraleloak sortzen ari gara; guztioi eragiten digun zerbait da, eta esku hartzen ez badugu larrutik ordainduko dugu”.

Aurka agertu direnen artean, Jone Berriozabalek, EAJ taldeko kideak, herri ekinbidearen “zilegitasuna” defendatu du, baita horren aurka bozkatzearena ere. Berriozabalen iritziz Zubiak Eraikizek “helburua eta tresna nahastu” ditu, eta gaineratu du EAJ ez datorrela bat aukeratutako bidearekin, helburuak partekatu arren.

PSE-EEko legebiltzarkide Jose Antonio Pastorrek eskola segregazioaren eztabaidari heltzeko beharra nabarmendu du. Dena den, zehaztu du herri ekinbide legegilea ez dela hori egiteko bidea, baizik eta EAEko Hezkuntza Legea. “Ekinaldia lege berriaren motorrean sartuta dago”.

PP taldeko legebiltzarkide Juana Bengoetxearen iritziz eztabaidaren muinean sareen finantzazioa dago, eta herri ekinbide legegileak ez dio horri heltzen. Are, gaineratu du ekinaldiak liskarra sortzen duela Araba, Bizkai eta Gipuzkoako gizartean.


Hiri hezitzaileen aitortza jaso du Ordiziarrockek

Azaroaren 30a Hiri Hezitzaileen Nazioarteko Eguna izan zen. Horren harira, ekitaldi berezia egin zuten Ordiziako Plaza Nagusian. Ordiziako Udalak eta Hiri Hezitzaileen foroak Ordiziarrock OTA taldeari Hiri Hezitzaileen baloreekin bat egitea aitortu eta eskertu zion. Hiri Hezitzaileen Nazioarteko Eguna 36 herrialdetako 490 hiri eta herritan ospatzen da.


Ahaztuen musika

BOSZuzendaria: Martin Nagashima Toft. Bakarlariak: Victor eta Luis del Valle. Egitaraua: Franz Berwald, Max Bruch eta Franz Schuberten lanak. Non: Bilboko Euskalduna jauregian. Noiz: Martxoaren 22an.

Gure mundu injustu honetako beste alorretan gertatzen den bezala, musikagintzan ere ahaztuak daude, eta ez preseski haien merituengatik. Bilboko Orkestra Sinfonikoak maila desberdinetan ahaztuak izan diren lan batzuk, Erromantizismokoak hain zuzen ere, modu egokian eskaini ditu, Martin Nagashima Toft zuzendari gaztearen batutapean. Horretarako, musikarien kopurua erdira murriztu dute; hautu egokia, konpositoreek asmatutako lanen soinu bolumenari dagokiona.

Nahiz eta Erromantizismo garaian Eskandinaviako konpositorerik onena izan, ahaztuen artean baztertuena dugu, beharbada, Franz Berwald suediarra. Esaterako, Norvegiako Alpeetako oroitzapenak bere poema sinfonikoa ez zen 1948. urtera arte argitaratu, hau da, bera hil eta 80 urtera. Orain arte ez zen entzun izan Bilbo aldean, eta BOSek modu erakargarrian zuzendu nahi izan du ahazntura hori: haren lan laburraren harmonia modu soilean gogoratuz, baina doinuen lirismoa, hainbat erritmoren berezitasuna eta Iparraldeko islak erakutsiz, aldi berean.

Max Bruch alemaniarra, aldiz, entzunagoa izan da, eta ez hain ahaztua, baina ezezagunagoa da haren Bi piano eta orkestrarako kontzertua la bemol minorrean Op.88 lana, lau zatitan banatzen dena. Esan beharda 1974. urtera arte lan hori ez zela behar bezala interpretatu. Kasu honetan, Victor eta Luis del Valle anaiek eman dute obra, biak ere pianista kontsakratuak jada, gazteak izan arren. Biek ala biek bikain jardun dute jotzen elkarrekin, digitazio boteretsua erakutsiz hasieratik, eta orkestrarekiko pareko indarra eta protagonismoa agertuz. Hori ez da aitzakia izan adagioan, hirugarren mugimenduan, fraseo liriko ederra egiteko, ez eta bigarren eta laugarren mugimendu azkarretan gora eta beherako eskala arinak zehatz-mehatz ibiltzeko ere. Azkenean, bi pianistek, egitarautik kanpo eta publikoaren berotasuna eskertzeko asmoz, jatorrian bi pianorakoa zen Ravelen Ma mère l'Oye-ren Laideronette zati ederra eman zuten, haien gaitasuna are hobeto erakusteko edo.

Oro har ezagunagoa izan arren, bere garaian isildua eta ahaztua izan zen Franz Schubert musikari gaztearen 6. Sinfonia interpretatu zuen BOSek. Gustagarria izan da Martin Nagashima zuzendariaren lana, orojakile moduan jardun baitu, sarrera guztietara adi, beharrezko interpretazio eginez. Hark eta musikariek bertsio on eta alaia gauzatu zuten. Horretarako, oso ondo konbinatu zituzten egurrezko eta metalezko taldeen bakarlaritzak orkestra osoaren interpretazioarekin.


'Ez zara bankuetan aditua, kriminala baizik'

PAH Hipotekadunen Plataformako bozeramailearen hitzak dira. Salatu duenez, 'legegintzaldia primerakoa dela esaten dute zenbaitek, beste batzuek bere buruaz beste egiten duten bitartean'.

Ada Colau PAH Hipotekadunen Plataformako bozeramaileak "kriminala" deitu dio Javier Rodriguez Pellitero Espainiako Bankuen Elkarteko idazkari nagusiari. Diputatuen Kongresuko Ekonomia Batzordeko ordezkarien aurrean egin ditu adierazpenok Ada Colauk, eta Santiago Lanzuela batzordeko presidenteak esandakoa zuzentzeko eskatu dio. Hori egin ezean saioa bertan behera utziko zuen mehatxua egin dio.

Espainiako Bankuen Elkarteko idazkari nagusiak hitz egin du lehendabizi eta hipoteka sistema espainiarraren alde egin du. Ondoren, Ada Colau hasi da hizketan eta Javier Rodriguez Pelliteroren hitzak gogor kritikatu ditu. "Etxegabetzeen gaian sinesgarritasun gehiegi eman zaie ustezko adituei", gaineratu du.

"Espainiako legedia primerakoa dela esatea, bien bitartean, herritarrak bidegabeko lege bategatik beren buruaz beste egiten ari direnean, erabat kriminala da. Nire ikuspuntua azaldu nahi nuelako ez diot nire zapata bota. Kriminala da eta ez aditua", adierazi du.

Hipotekadunen Plataformako bozeramailearen hitzetan, "finantza erakundeek herrialdeko ekonomia hondoratu dute, eta, hala ere, aditu maila ematen zaie ".

Ada Colauk hitz egin ostean, Santiago Lanzuelak hartu du hitza. Horren ustez, Diputatuen Kongresuan adierazpen askatasuna "urrezko araua" da, baina bere mugak ditu. Gaineratu duenez, "ez dago irain larri horiek justifikatuko dituen arrazoirik".

"Diputatua izango bazina zure jarrera aldatzeko eskatuko nizuke. Zure hitzak erretiratzeko eskatu nahi dizut", adierazi du. Ada Colauk, ordea, ez du esandakotik hitz bat bere ere aldatu.

Egoera errepikatuz gero saioa bertan behera uzteko mehatxua egin du batzordeko buruak. "Pentsa ezazu zer esan duzun, eta erretiratu itzazu zure hitzak", gaineratu du.

Colauren iritziz, batzordeko presidenteak Pellitero ohartarazi behar zuen "arazoa ukatu, eta hura pairatzen dutenei iseka egin dienean".


Aurtengo pregoia Elizondo tabernara begira

Aurtengo sanjuanetako pregoia Elizondo familiak irakurriko du, eta eurek botako dute txupinazoa udaletxeko balkoitik.

Jose Luis senideetako baten esanetan, proposamenak ezustean harrapatu baditu ere, pozarren beteko dute lan hori. Elizondotarren iraganaz eta orainaz hitz egin du Jose Luisek Aiurrirekin.

Jose Luis senideetako baten esanetan, proposamenak ezustean harrapatu baditu ere, pozarren beteko dute lan hori. Elizondotarren iraganaz eta orainaz hitz egin du Jose Luisek Aiurrirekin.

Nola hartu duzue pregoilari izateko izendapena?

Jose Luis Elizondo: Harrigarria izan da kontua guretzat, baina aitortu behar dut egundoko ilusioa egin digula guztioi. Ezustean etortzen diren albisteak egiten dizute ilusiorik handiena maiz, eta halaxe gertatu zaigu guri oraingoan.

Beste hautagaien zerrenda irakurtzen hasita, erreparo pixka bat ematen digu kontu honek. Izan ere, konturatzen zara Andoaingo gizarteari ekarpen handia egin dioten pertsona eta elkarteak agertzen direla. Horrek izugarrizko errespetua eragiten digu, ze, azken finean, etxetik kanpo eginkizunik betetzen ez duen familia baita gurea.

Proposatzaileen ustez, herritarrek biziki estimatzen dute zuen familia. Elizondo taberna ia-ia gizarte ondaretzat jo daitekeela diote, eta zuen umorea ezinbestekoa dela Sanjuanetan ez ezik baita urte osoan ere...

J.L.E. : Egia esan, eskertzekoak dira horrelako goraipamenak, eta gainera, horiekin bat egin izana jai batzordea osatzen duten askok.

Argi dagoena da Trinik (Goñi), aurtengo urtarrilean zendu den gure amak landu zuela gehien gure familiarekiko sinpatia. Jende guztiarekin ondo konpontzen zekien pertsona zen bera. Familiako gainerakoak, nortasunez “egoskorragoak” garela esango nuke.

Bera zen familiaren eta etxearen zutabe nagusia, eta ederki ari gara nabaritzen bere falta joan zenetik.

Ama Nafarroan jaioa zen, ezta?

J.L.E. : Bederatzi senide zituen Leitzako familia bateko kidea zen. Gurekin bizi den Txaro, bere ahizpa, etorri zen lehenbizi hona 60ko hamarkadan, zerbitzari bezala. Atzetik gure ama heldu zen, Lekunberriko Ayestaran hotelean telefonista lanak utzita. Gure aita ezagutu, biak ezkondu, eta lau mutil ekarri gintuzten mundura.

Ba al dakizue Elizondo taberna noiztik datorren?

J.L.E. : Data zehatzik emateko modurik ez daukagun arren, pentsatzen dugu tabernak honezkero ehun eta hogei bat urte egingo zituela Elizondo izenarekin. Orain urte batzuk, zenbait zaharrek eztabaida eduki zuten ea zein zen tabernarik zaharrena Andoainen, Exkerrenea ala Elizondo. Hortik atera kontuak!

Gutxi gora-beherako historia kontatzen hasita, esan behar da aurretik ere ostatu modukoa izango zela; etxearen izena ez zen Elizondo, Iriarte Handi baizik. Madina familia zen bere jabea, eta honek Larrabide baserrian jaiotako Basilisa Ganborena hartu zuen alabatzat. Gure birraitona (Praxku Elizondo) adunadarra zen, eta nekazarientzako produktuak saltzen ibiltzen zen herriz herri. Bada, Basilisarekin ezkondu egin zen XX. mendearen hasieran, eta bertara etorri bizitzera. Harrezkero, etxeak Elizondo izena hartu zuen.

Pentsatzekoa da burdindegia tabernaren ondoan jartzearen ideia ere birraitonarena izan zela. Aurreneko urtetan, gure amak jardun zuen bertan; gure aita, berriz, ileapaindegiaz arduratzen zen.

Ileapandegi bat Elizondon. Hori ere gogoan dauka jende askok Andoainen...

J.L.E. : Gure aitak utzi zuenean, Juantxo Olazabalek jarraitu zuen negozioarekin. 50 urte beteko zituen gizonak ileapaintzaile bezala! Urte horietan, gainera, bere bost semeak (Iñaki, Joanjo, Imanol, Xabier eta Josu) laguntzaile eduki zituen.

Makina bat pasadizo edukiko duzue...

J.L.E. : Konta ezin ahala! Bai geuk bizi izan ditugunak, eta baita jendeak kontatzen dizkigunak! Jesus Mari Otamendi txistulariak askotan animatu nahi izan gaitu liburua idatz dezagun. Egia esan, nik neronek, pasadizo eta xelebrekeriak egunero-egunero biltzeko tentazioa sentitzen dut askotan. Kosta egiten zait pauso hori ematea, ordea!

Baten bat kontatuko al diguzu?

J.L.E. : Ileapaindegia aipatu dugunez, gure aitak maiz aipatzen duena konta dezaket : 60ko hamarkadan, Andoainen emigrazioaren fenomenoa bizitzen hasi eta agudo, etorkin ugari Elizondora hurbiltzen hasi zen, maleta eskuan zuela; arrotza zen dena haientzat eta ostatu eskatzen zuten, Andoainen non edo han lekua bilatu arte. Gure amona Juanita Oiartzabal, Isaltxiki baserriko alaba, apartekoa zen jendeari harrera egiten, eta baietz esaten zien denei. Modu horretan, gure aitak, maiz, ileapaindegian igaro behar izaten zituen gauak, bere logelan apopilo etorri berriak zeudelako. Noizean behin, bat baino gehiago etorri izan zaigu gogora ekarriz eurek txikitan egunak egin zituztela gure etxean.

Bestalde, jende pila etortzen zaigu gure familia pilotarekin lotzen dituzten pasadizoak kontatuz, belaunaldiz belaunaldi beti mantendu izan baitugu zaletasun hori. Badakizu, frontoiak gertu-gertu edukita... Adierazten digutenez, gure birraitonak, aitona eta aitak modu honetara eta hartara jokatzen omen zuten Kontsejupean, eta ez dakit zer eta badakit zer apustu mota egiten omen zituzten...

Ezin uka zuen etxea leku estrategikoan dagoenik herrian. Makina bat sekretu gordeko du zuen tabernak...

J.L.E. : Egia da jende eta elkarte ugarik hautatzen dutela gure taberna beren hitzorduak eta bilerak egiteko. Baina nik ez nuke esango herriko erdigunean gaudenik; izan ere, Andoainek ez dauka erdigunerik!

Garai batean, esaten dutenez, Udal agintariek erabaki gehiago hartzen omen zituzten taberna barruan udaletxean baino. Nonbait, plenoak giro hotzean egiten ziren eta zinegotziak ez ziren ausartzen garbi hitz egitera. Handik atera, eta hona etorrita, mahaiaren bueltan eta basoerdi baten laguntzaz hasten ziren hizketan, proposamenak egiten eta erabakiak hartzen. Horrelakorik ez da gertatzen gaur egun.

Bestalde, esan beharra daukat, politika zela medio oso urte gogorrak bizi izan genituela 80ko eta 90eko hamarkadatan. Giroa gaiztotuta zegoen gizartean, eta askotan, batzuekin edo besteekin hizketan jarduteagatik, gaizki begiratzen gintuzten. Ez zegoen guztiekin ondo moldatzeko modurik.


Garraio iraunkor baterako erregaiak hizpide gaur, Ordizian

Mugikortasun iraunkorra zer den, eta herrietan eta hirietan nola txerta daitekeen azaltzeko helburuarekin hitzaldi ziklo bat antolatu du Ordiziako Udaleko Mugikortasun eta Garapen Iraunkorreko delegazioak. Gaur bertan izango da lehen hitzaldia, Barrena kultur etxean, 19:00etan. Roberto Bermejo EHUko Ekonomia Iraunkorreko irakasleak Combustibles para un transporte sostenible hitzaldia egingo du, gazteleraz.Petrolioaren agortzeak gaur egungo mugikortasun ereduan zer eragin izango duen azalduko du Bermejok, eta egoera horren aurrean erabil daitezkeen erregai alternatiboei buruz arituko da hitzaldian. Hazkunde industriala erregai fosiletan oinarritu da, petroleoan bereziki. Petroleoaren ustiapenak, baina, goia jo zuen, gas naturalarenak ere bai ondoren. «Erregai fosilen zibilizazioaren amaieraren hasiera» dela dio Bermejok. Erregaien gutxitzeak prezioen igoera ekarri du, eta horrek bereziki eragin du garraioetan. Horregatik, garraio eredu berriak beharrezko direla uste du adituak.Ordiziako Udalaren eskutik urtarrilean egingo diren beste bi hitzaldietan inguruko herrietako adibide praktikoak izango dituzte aztergai. Lehenbizikoa hiri planteamenduak mugikortasunean nola eragiten duten aztertzeko saioa izango da. Bigarrenean, Elgoibarko (Gipuzkoa) Emugi proiektuaren berri emango dute. Auto eta bizikleta elektrikoak partekatzeko egitasmoa da.


Rajoyren kontrako zentsura mozioa ez dute onartu

Espainiako Kongresuko diputatuetako 82k babestu dute zentsura mozioa, 170ek kontra egin dute, eta abstenitu egin dira 97. Podemosen proposamena ez da aurrera atera, beraz.

Aurreikusitakoa gertatu da, eta, bi eguneko eztabaidak emandakoaz aparte, zentsura mozioak ez du aldaketarik ekarri Espainiako Gobernuan. Podemosek bere hautagaiaren babesik gabe abiatutako bidea halaxe amaitu du, eta, beraz, Pablo Iglesias ez da izango gobernuburua.

Podemoseko hautetsien babesaz gain, ERCkoena, Compromisekoena eta EH Bildukoena besterik ez du lortu proposamenak. PPk, Ciudadanosek, UPNk, Foro Asturiasek eta Coalicion Canariak kontrako botoa eman diote, eta PSOE, EAJ, PDeCAT eta Nueva Canarias abstenitu egin dira.

Espero bezalako emaitzarekin amaitu da bi eguneko saioa, nork bereei txalo eginez.


Azorak alokairu kontratuak baldintza beretan mantenduko dituela esan du Goiak

Azoraren asmoa "indarrean dauden kontratuak mantentzea eta errespetatzea" dela azaldu du alkateak. Dena dela, Udaletik "adi" jarraituko dutela ziurtatu du.

Inmobiliaria Vascongada enpresa erosi ondoren, Donostian alokairuko 300 etxebizitza bereganatu dituen Azora inbertsio-funtsak gaur egun indarrean dauden alokairu-kontratuen baldintzak bere horretan utziko dituela esan du Eneko Goia Donostiako alkateak, arduradunekin hitz egin ostean.

Udaleko gobernu taldeak jorratutako gaien berri eman ostean, Inmobiliaria Vascongadak hirian alokairuan zituen etxebizitzetako maizterren egoerari buruzko "kezka" Azora inbertsio-funtseko arduradunei helarazi diela jakinarazi du alkateak.

Azoraren asmoa "indarrean dauden kontratuak mantentzea eta errespetatzea" dela azaldu du alkateak. Dena dela, Udaletik "adi" jarraituko dutela ziurtatu du.


11 Kantatzeko: Ipuin klasikoak bertsotan

11 Kantatzeko.

Formatua: DVD-a. Egilea: Urko Egaña. Lankideak: Oskar Estanga, Olatz Amozarrain, Antton Iztueta eta Leire Derteano.

2012an atera-berria. Informazio osoa: www.11kantatzeko.com

Gurean 3tik 8 urtera artekoek eskatzen dute DVD hau jartzeko. Eta zer arraio, heldu kalakariok pozik, hondoko musika atsegina zaigu bazkalosteko tertulietarako.

Ipuin klasikoak dira gehienak, eta ez hain ezagunak beste batzuk. Hamaika, denera: Hiru txerritxoak, Mari Errauskin, Txanogorritxo, Txori abeslaria, Sant Jordi eta herensugearen kondaira, Zazpi antxumeak, Pinotxo, Oñatiko jentilak, Txitxirio txiki, Hamelingo txirularia eta Edurnezuri.

Marrazkiak zoragarriak. Oñatiko Leire Derteanok irudi lezake mundutxo bereko egin dituela pertsonaia denak; oso eskuz egindakoak, umoretsuak, kolore ajatu xarmangarrizkoak.

Ez dute marrazki bizidunen abiadurarik. Eta zer nahi duzue esatea, azertu handia iruditu zait. Erritmo pausatu horretan, presarik gabe baina pausak oso ongi neurtuta ditu. Antton Iztuetak, bideoaren muntaia egin duenak, izango zuen horretan parterik. Iztuetak bertsoak ikasteko material oso baliotsua egina du lehenago ere, Power Pointekin. Nabari da eskarmentua, bertsoen erritmora eta isiluneetara egokitzen baitira marrazkien mugimendu eta elementu berriak.

Begien patxadak belarriei ematen die aukera, arreta ulerkorragoa ahalbidetuz. Irudiekin batera, entzuten ari garen bertsoak irakurgai ageri dira pantailan, hizki larriz idatzita (mila esker, irakurtzen ikasten ari direnekin akordatzeagatik!). DVDak ipuin bakoitzaren karaokea dakar, baina modu normalean egongela karaoke bihurtzen da; bertsoak ikasi ahala ikusleek harro kantatzen dute datorrena.

Oskar Estanga eta Olatz Amozarrainen musikak asko jazten du lana. Ipuin bakoitzeko doinu bat, guztira hamaika, neurriz eta moldez bariatuak. Ahots anitz biltzen dituzten ipuinek (Txanogorritxo tarteko) asko irabazten dute.

Urko Egañaren bertsokerak berea duenez, hizkuntza behartu gabe osatutako bertsoak dira, esaldiak berez-berez doaz, lehen entzunaldian ulertzeko samurrak dira, oso narratiboak. Badu margena bertsoak gehiago korapilatzeko. Bertsoak bakarrik ez, hitzaurrean azaltzen duenez, proiektua ere oso berea izan da, seme txikiak akuilatutakoa.

Zur eta lur utzi nauena autoekoizpena da. Boskote honek hasi eta buka, eurek egin dute dena. Salmenta ere eurengain dago: 11kantatzeko webgunean aurkituko dituzu salmenta puntuak.


Festa egin eta gero, lanera

Festa giroan bukatu du denboraldia Ostadar SKTk. Hainbat joko egin eta sariak banatu dituzte arduradunek, Oriarte Institutuko patioan. Horrek ez du esan nahi oporrak hartuko dituztenik, ordea: lan asko daukate egiteke datorren sasoira begira. Esate baterako, saskibaloi saila koordinatuko duen lan taldea bilatzea. "Ez gara alarmistak, errealistak baizik: desagertu egin daiteke saskibaloi atala"

Ostadarren kolore urdin-beltzak oso presente daude herrian eta Gipuzkoan: 800 kirolari inguru aritzen dira astebururo, klubak dauzkan diziplina anitzetan. Horietako bat da saskibaloia, oso garrantzitsua, ikaragarri hazi dena azken urteetan. Kirol elkartearen arduradunek adierazi dutenez, "arriskuan" dago sekzioa, momentuz inork ez diolako hartuko erreleboa Endika Marrahiri. Herritarra da atalaren sortzailea eta hartu duen dimentsioaren arduraduna. Erabaki du tarte batez kargua uztea eta atseden hartzea. Hunkituta jaso zuen herriaren eskertza atzo goizean, Ostadarrek egindako denboraldi amaierako festan. Festa bai, baina oporrak ez: lanean segitzen dute zuzendariek eta entrenatzaileek, 2019-2020 denboraldiko eskaintza aurtengoa baino are hobea izan dadin.

Aurtengo kirol sasoia berehalakoan ahaztuko ez duen kirolari horietako bat da Iraia Iparragirre. Realeko jokalariak balentria ederra egin du, Kopa irabazita. Partida osoa jokatu zuen; eskuin hegaleko atzelari lanetan hasi zen, eta ezkerrekoan bukatu. Ostadarren harrobitik atera zen lasarteoriatarra. Berak jaso du aurtengo kirolari onenaren saria. "Erreferente" da neska gaztetxo askorentzat, kirol elkarteko kideek nabarmendu dutenez. Are: TXINTXARRIri berriki emandako elkarrizketan, Iparragirrek esan zuen hiru neska gehiagok eman dutela izena futbolean jokatzeko. Nesken taldeko entrenatzaileak aitortu zion hori.

Auzolan saria Jose Zapirainek jaso du, hunkituta. Añorgatarra da jaiotzez, baina aspalditik dauka lotura Lasarte-Oriarekin. 70. hamarkadan Jose Aizpurua eta Ciriaco Jimenezekin elkartu, eta eraikitzen hasi zen herriko jubilatuen beharrak asetuko zituen topaleku bat. Biyak Bat du izena. 38 kide ziren hasieran. Gaur egun, 2.500.

Kirol instalazioei kritika

Ostadarrek urtero idazten duen editorialean irakurri daiteke eskaera bat, urtetik urtera errepikatzen dena. Herriko kirol instalazioek dauzkaten gabeziak. "Kiroldegian eta Michelinen, ordutegi duinak lortzeko, kluben artean lehiatzen dugu. Kezkagarria da". Adibide bat: aurten aurrenekoz, futbol talde batek herritik at entrenatu behar izan du, Realaren instalazioetan. "Soluzioak azkarra behar du izan".

Instalazioek sortzen dituzten arazoak gorabehera, Ostadarrek hedatzen jarraitzen du. Datorren urtean lantalde berria izango dute atletismo sailean: Amaia Andres eta Oscar Goikoetxea.

"Kirol egitasmo hau aurrera eramaten laguntzen diguten babesle eta gurasoei eskerrak eman nahi dizkiegu", adierazi du kirol elkarteak.


Oztopo lasterketa eginen dute Lizasoko pestetan

Spartako Race lasterketa eginen dute Lizasoko pestetan, larunbatean, 17etan. Hemen bideo promozionala.

Bikoteka eman behar da izena 630 575 822 zenbakian, urriaren 22an bukatu zen epea. Garaileak bi pertsonendako afaria irabaziko du.


Urdulizen badago oraindik zertaz gozatu

Goiz osoan zehar ibili dira ,Urdulizen, txosnetako langile arduratsuek jaietan hain beharrezkoak diren "edaritegi ibiltariak" osatzen dituzten tresna guztiak mugitzen. Izan ere, Uribe Kostako herria berezia denik ezin da ukatu. Andra Mari jaietan, eleiz ingurua utzi eta udaletxe parean dauden Elortzako eskoletara eramaten dituzte txosnak, aste beteren buruan. Bertan, kontzertua eskainiko du, 23:00etatik aurrera, Pin Pan Pun Band (argazkian) taldeak, All Jazz Era gorliztarren ostean.

Larunbata eta igandean ere ekitaldi ugari egongo dira. Azkenik, irailaren 17an, Xala - Barriola eta Mtz. de Irujo - Lasa III bikoteek jokatuko dute eskupilota partida. Hona hemen egun guzti horietako egitaraua zehatz mehatz.

Irailak 10, larunbata

10:00 Kalejira.

11:00 Haurrentzako parkea, tailerrak, txu txu trena.

12:00 Idi-probak: 1. Unibasoren bikotea 700 kiloko harriarekin, 2. Novasen bikotea 700 kiloko harriarekin, 3. Sistiagaren bikotea 800 kiloko harriarekin.

17:00 Nagusien futbito txapelketaren finalak kiroldegian.

19:00 Herri Kirolak Gaztedi, Gatika, Goiherri eta Getxoko taldeekin.

19:30 Festa, bertsolari eta trikitilariak.

20:00 Sardina-dastaketa.

24:00 Dantzaldia Lauki taldearen eskutik.

Irailak 11, igandea

16:00 Mus txapelketa eta sarien banaketa.

16:30 Frontenis txapelketaren finalak eta sarien banaketa.

18:00 Areto-dantzen erakustaldia Iparralde Kiroldegian eta jarraian Play Back lehiaketa eta sari.banaketa.

Irailak 17, larunbata

17:00 Eskupilotako pilotari profesionalen partidak Iparralde Kiroldegian: 1. Partida, 2. Partida: Xala - Barriola / Mtz. de Irujo - Lasa III.


Aurrerak garaipenagaz hasi du bigarren fasea

Hurrengo denboraldian Hirugarren Mailan segitzeko helburua lortzeko Aurrerak partidu garrantzitsuak jokatuko ditu datozen asteotan. Ligaren bigarren fasea asteburuan hasi dute. Ondarroako taldeak 1-0 irabazi zion Ariznabarrari, atzo [apirilak 11].

72. minutuan Eñautek egin zuen partiduko gol bakarra. Neurketa “trabaz betetakoa” izan zela adierazi du Iñaki Garcia Aurreraren entrenatzaileak: “Asko kostatu zitzaigun partidua aurrera ateratzea, eta uste dut joko aldetik, bidezkoena berdinketa izango zela. Gure jokoan baino eurenean gehiago egon ginen. Ariznabarrak ondo kontrolatu gintuen, eta presio hori gainditzea ez genuen lortu”.

Irakurketa hain baikorra ez bada ere, fase honetan ere puntuak pilatzea da garrantzitsuena, eta beraz, atzoko garaipenak esperantza izaten jarraitzeko bultzadatxoa eman die. “Ondo jokatuz gero, irabazteko aukera gehiago izaten dituzu. Beti ezin duzu nahi moduan jokatu, eta oso garrantzitsua da ondo jokatzen ez duzunean ere puntuak lortzea. Egoera honetan zenbakiek balio dute, eta helburua puntuak dira”.

Fase honetan hamar jardunaldi lehiatuko dituzte ekainaren bigarren asteburura bitartean. “Partidu bakoitza final bat da, denok gara aurkari zuzenak”, zehaztu du Aurreraren entrenatzaileak. Hamar talde ari dira mailari eusteko borrokan, eta horietatik sei talde mailaz jaitsiko dira.

Gaur gaurkoz CD Santurtzi, Tolosa CF, Aurrera KE eta SCD Durango daude salbazio postuetan, eta jaitsiera postuetan daude Balmaseda FC, Sodupe UC, JD Somorrostro, Lagun Onak FT, CD Ariznabarra eta Urgatzi KK.

Emaitzen arabera, “astez aste sentsazioak aldatuko” direla uste du Garciak.

Asteburu honetan etxetik kanpo ariko da talde ondarrutarra. Soduperen kontra jokatuko du domekan [apirilak 18].

Taldea ondo ikusten du entrenatzaileak, eta garaipenen garrantzia nabarmendu du: “Azkenaldian zenbakiak alde ditugu, eta taldeak hori behar zuen. Ondo lan egiten arituta, zenbakiak lagun ez baditu entrenatzea eta sinistea oso zaila da, zalantza gehiago egoten dira. Momentu honetan emaitzak laguntzen gaituzte, eta taldea ondo dago. Baina dinamikak berehala aldatzen dira, eta ez dago astirik aldatzeko”.


Festa flamenkoa egingo du Astindu dantza taldeak Inauterietan

2016ko Inauterietarako festa flamenkoa irudikatu du Astindu dantza taldeak. Ikuskizuna prestatzeko entseguak egingo dira eta hauetan parte hartzeko izen-ematea zabalik dago jada.

Irakaslea Soledad Ruz izango da eta entseguak ostiraletan izango dira 18:00etatik 20:30era Torreberrin. Izenak Alondegian emango dira abenduaren 3a baino lehen (9:30-14:00). Astinduko bazkideentzat doan izango da; gainontzekoentzak 30 euro.


'Palmeras en la nieve' pelikula emango da asteburuan Aita Marin

Mario Casas eta Adriana Ugarte antzezle dituen Palmeras en la nieve pelikula emango da asteburuan Aita Mari zinean.

Ohiko ordutegian emango da: ostiralean 22:15ean, larunbatean 19:30 eta 22:15ean eta igandean eta astelehenean (ikuslearen eguna), 19:30ean. Hemen duzue trailerra.


Hiru gizon atxilotu dituzte Gasteiz, Bilbo eta Urduñan genero indarkeria egotzita

Hiru gizon atxilotu dituzte azken egunetan Gasteizen, Bilbon eta Urduñan (Bizkaia), genero indarkeria egotzita. Asteazkenean eta atzo hartu zituzten preso hiru gizonak; haietako bat urruntze agindua hautsi izanagatik atxilotu zuten, eta beste biak bikotekideei eraso egiteagatik.

Asteazken arratsaldean, Gasteizen, 70 urteko gizon bat atxilotu zuten, bikotekidea jotzea leporatuta. Emakumeak Ertzaintzari azaldu zion azken hilabeteetan askotan mehatxatu duela gizonak. Emakumea Laudioko erietxera eraman zuten, zauriak zituelako.

Atzo beste bi gizon atxilotu zituzten ertzainek eta udaltzainek. Bat Urduñan atzeman zuten. Eztabaida baten ondoren gizonak (26 urte) emakumea jo zuela salatzeko, pisukideak deitu zion Ertzaintzari. Emakumea ospitalera eraman zuten, eta gizona, preso. Beste gizonezkoa Bilbon atxilotu zuten, eta 48 urte ditu. Bikotekide ohiarekiko urruntze agindua hautsi zuelako atxilotu zuen Bilboko Udaltzaingoak. Emakumeak udaltzainei jakinarazi zienez, etxeko txirrina jotzen aritu zen gizona haiek azaldu baino ordubete lehenago. Ondoren, udaltzainei oldartu zitzaien gizona, eta hil egingo zituela esanez mehatxu egin zien.


"Urte bat eta gero borrokan jarraitzen dugu"

Dozenaka pentsionista eta erretiratuk elkarretaratzea egin dute gaur eguerdian Lege Zaharren enparantzan. Larunbatean Bilbon ere mobilizatu ziren, urtebete baita protestak abiatu zituztela hiriburu eta herri askotan. Maiatzerako beste protesta bat iragarri dute Hego Euskal Herri mailan. Zarauztarrek idatzi hau kaleratu dute.

Zarauzko Pentsiodun eta Jubilatuen Plataformaren irakurketa:

"Urtarrilaren 15ean, duela urtebete, Euskal Herriko pentsiodunen mugimenduak, baita estatuko guztiak, mobilizazioak hasi genituen, PPren gobernuak 2013. urtetik aurrera egindako pentsioen %0,25eko gehikuntzaren kontra eta pentsio publiko duinen alde.

Ordutik hona, gure herrialdeko plazetan eta udalerritan elkarretaratzeak egiten jarraitu dugu, eskualde eta probintzia mailako manifestazioekin, pentsio sistema publikoaren alde eta PPren gobernuak 2014an ezarritako % 0,25eko igoeraren aurka.

Mobilizatzearen ondorioz urte honetan lortutakoa, urria izan arren, ez da gutxiestekoa. Pentsiodunen mugimenduen eskakizunak alderdi politiko eta instituzioen agenda politikoan sartzea lortu dugu, eta inork ezingo du posizionatzea eta pentsioak hobetzeko neurriak hartzen jarraitzea ekidin, batez ere Madrilgo, Gasteizko eta Iruñeko gobernuek.

Aurrerapen mugatu hauek gure oinarrizko eskakizunetatik oso urrun daude. Besteak beste, hauek dira gure eskakizunak:

Kontsumorako Prezioen Indizean oinarritutako pentsioen gorakada iraunkorra bermatzea

1.080 euroko gutxieneko pentsioa, pertsona pentsionisten pobrezia gainditze aldera

Iraunkortasun faktorea behin betiko indargabetzea

2011ko eta 2013ko erreformen alde kaltegarrienak indargabetzea

Pentsioen pribatizazioaren aurrean, pentsio sistema publikoa bultzatzea eta bermatzea

Madrilgo, Gasteizko eta Iruñeko gobernuei eta parlamentuetako talde parlamentario guztiei bidali dizkiegu gutunak, modu zuzenean gure eskakizunak helarazteko, eta gehiago luzatu gabe, pentsioak hobetzeko eta bermatzeko neurriak beren gain har ditzaten, batez ere, gobernuak zuzentzen dituztenek. Dagoeneko jaso dugu Madrilgo bi talderen erantzuna, eta gurekin biltzeko borondatea azaldu dute. Dena den, zain gaude oraindik, beste batzuen artean, Urkulu jaunak duela hilabete batzuk gurekin biltzeko egin genion eskakizuna onartu dezan.

Aurten, 2019an, mobilizazioekin hasi gara berriz; plazetan eta udaletxeen eta bestelako erakundeen aurrean mobilizazioak egiten jarraituko dugu. Araban, Bizkaian, Gipuzkoan eta Nafarroan mobilizazio bateratu bat egiteko asmoa dugu, maiatza aldera, eta estatuko gainontzeko pentsionisten plataformekin koordinatzen ahaleginduko gara. Mobilizazio honekin bat egiteko dei egiten diegu sektore sozialei eta herri-sektoreei, izan ere, gaur egungo pentsio publikoez eta duinez gain, etorkizunekoak ere jokoan daude.

Bestalde, gaur Gasteizen bildutako Pentsiodunen Plataformetatik dei berezia egiten dugu martxoaren 8rako antolatuta dauden mobilizazioetan parte hartzera.

Pentsionistak aurrera! ".


'Aupa Josu!' filmaren estreinaldia, gaur, ETB2n

Borja Cobeagak, Diego San Josek eta Juan Cabestanyk idatzi eta zuzendutako telefilm hau aurkeztuko digu Felix Linaresek.

Gaurko 'La Noche de...' bereziak 'Aupa Josu!' telefilma aurkeztuko du, 22:25ean ETB2n. Borja Cobeagak, Diego San Josek eta Juan Cabestanyk idatzi eta zuzenduta telefilm hau eta Carlos Areces eta Gorka Otxoa aktoreak dira protagonistak.

Filma eskaini aurretik, Felix Linaresek erreportaje bereziak eskainiko dizkigu 'LND' saioan.


The Young Wait taldearen kontzertua Tartufon

Azaroak 30ean Bergarako Tartufo aretoan izango dira The Young Wait taldekoak kontzertu bat eskeintzen.

Chip Kilpatrick musikariak eta Fer Garcia gitarra joleak oroituz gain, unkitzea dute helburu beraien kantekin. The Band, Tom Petty, Tom Waits bezalako musikarietan oinarrituta, rock amerikar onena egiten duten bikote honek 22:30etan joko du Bergarako Tartufo aretoan.

The Young Wait taldearen abesti batzuk eta webguneak hemen ikusgai.


Eskutitzak

"Siberiako basamortua" erdian dutela "nor bere erreinutik" ari diren "bi gizon, bi gizon heldu, bi jauntxo"en arteko harreman epistolarraz aritu da irakaslea irrati-jardunean

"Ezpatak atera eta dueluan aritzea baino hobea" da, Rosa Martin Sabarisentzat, "nore bere erreinutik" ari dira bi jauntxoak elkarri eskutitzak bidaltzen jarraitzea.


Kongoko matxinoek baldintzak jarri dituzte Gomatik erretiratzeko

M-23 mugimenduak hiru eskaera egin dizkio Kongoko Gobernuari; Kinshasak iruzurtzat jo ditu eskaera horiek

Negoziazio nazionalak hastea, preso politikoak aske uztea eta Hauteskunde Batzordea desegitea. Horiek dira Jean-Marie Runiga M-23 mugimenduko buruak Kongoko Errepublika Demokratikoko Gobernuari Goma hiritik erretiratzeko jarri dizkion baldintzak. CIRGL Aintzira Handien Eskualdeko Nazioarteko Konferentziak matxinoei hamar eguneko epea eman die Goma uzteko. Haiek, ordea, ez daude horretarako prest, aurretik gobernutik ezer jaso gabe.

Lambert Mende Kongoko Gobernuko bozeramaileak «iruzurtzat» hartu ditu Runigak egindako eskaerak: «Jadanik badago eskualdeak onartutako txosten bat; egunero eskaera berriekin etortzen bazaizkigu, lotsagarria izango da». Ugandako armadako buruak, berriz, aurretik adierazi zuen baldintzarik gabe Goma uzteko prest dagoela M-23 taldea.


Hilaren 14an egingo dute jubilatuen urteroko bazkaria, Nuarben

Uztailaren 14an izango da bazkaria, Nahi Genduena elkartean. Izena uztailaren 12a baino lehen eman beharko da.

Uztailaren 14an, igandea, egingo dute jubilatuen urteroko bazkaria, Nuarbeko Nahi Genduena elkartean. Lehendabizi meza izango da 11:00etan. Ondoren, mokadutxoa egingo dute, eta bazkaria 14:00etan hasiko da.

Izena uztailaren 12a, ostirala, baino lehen eman beharko da, Nahi Genduena elkartean bertan edo 943 81 19 55 telefonora deituz.


TS Fundiciones enpresak 75 langile kaleratu nahi ditu beste dosier batekin

Haize erroten osagaien ekoizle handienetakoa izan da Zestoako enpresa, baina enplegua erregulatzeko bi dosier onartu ditu aurten.


Ezkerraldea "hilerri industrial" bihurtu nahi dutela salatu dute Barakaldon eta Sestaon

EH Bilduk salatu du Euskal Herriko langabezia tasa "handiena" duela eskualdeak: %22,5.

Pobrezia eta baztertze soziala datu “historikoetara” iristen ari da Ezkerraldean Izaskun Luke Portugaleteko EH Bilduko zinegotziaren esanetan. Langabezia gora eta gora egiten ari da azken boladan, eta horrek ondorio zuzenak ekarri ditu eskualdean. Une honetan 23.041 langabe daude, hau da, %22,5eko langabezia tasa daukate, eta datu horiek “gorantz doaz”. Egoera horrek Ezkerraldea Euskal Herriko lehen postuan jarri duela ohartarazi du, baita bertako herriak ere.

Sestaon %26,96ko langabezia tasa daukate, 3.492 langaberekin, eta Santurtzin, berriz, %22,9ko tasa, eta 5.074 pertsona lan bila. Hurrenez hurren, Euskal Herriko lehen eta laugarren herriak dira langabe kopuruari dagokionez. Barakaldon, bestetik, 10.067 langabe daude, eta %20,6ko tasa. Eta 10.000 langaberen muga psikologikoa igaro izana salatzeko, Berri Otxoak gizarte bazterkeriaren aurkako plataformak elkarteratzea egin du Barakaldoko udaletxearen aurrean kanpin dendak jarriz. “Herritar asko kale gorrian geratzen ari da, eta udalak ez du ezer egiten”, esan du Andoni Pango plataformako kideak. Salatu duenez, udalak ematen dituen laguntza ekonomikoak heren bat jaitsi dira joan den urtetik: “2012an 302 eskaera gehiago egon ziren”. Horregatik, Barakaldoko Udalari parte hartze handiagoa eskatu diote.

Langabezia igoera eta laguntza ekonomikoen jaitsiera merkatariek ere sumatu dute, “gutxiago kontsumitzen delako”, Pangoren esanetan. EH Bilduk emandako datuen arabera, 2007. eta 2012. urteen artean 2.049 enpresa eta denda itxi dira Ezkerraldean. Eta lana dutenek ere baldintza kaskarrak dituzte, 40.000 pertsonak kontratu “prekarioak” dauzkatelako. Ondorioz, etxe kaleratzeek ere gora egin dute eskualdean: 2011n 446 familia kaleratu zituzten, eta 2012an, berriz, 608. Hau da, astero hamabi etxe kaleratze izan ziren iaz Ezkerraldean. “Eta udaletako ordezkariek ez dute ezer egiten”, salatu du Pangok.Kutxabank, “antisoziala”

Egoera ekonomiko zail horren erdian, Kutxabanken pribatizazioa salatu du EH Bilduk. “Euskal herritarron aldekoa izan beharrean, kapitalaren eta interes pribatu eta espekulatzaileen morroi izango den fundazio bat sortu nahi dute”. Baina oraindik pribatizazioa erabatekoa ez bada ere, une honetan “erabat antisoziala den finantza politika dauka”, esan du Lukek. Beste neurri batzuen artean, enpresei finantzaketarik ez ematea, gizarte ekintzako murrizketak egitea eta kaleratzeek aurrera jarraitzea leporatu diote BBK-Kutxabanki. Eta hori guztia “2012an 84,2 milioi euroko mozkina izan zuelarik”.

Beraz, Kutxabanken jarrera berriz aztertzeko eskatu die EH Bilduk EAJ, PP eta PSE-EEri. “Pertsonei eta egoera larri honen irtenbideari lehentasuna eman diezaietela, kapitalaren eta merkatuaren aurrean”. Bihar BBK-Kutxabankek Bilbon egingo duen batzar orokorrera eramango dute mezu hori, mobilizazio bidez. “Banku publiko nazional bat behar dugu, Bizkaiak eta Ezkerraldeak pairatzen duen egoera sozioekonomiko tamalgarria iraultzeko tresna izan dadin”.


Elkartearen

web orria

Txantxangorri elkarteak web orria prestatu eta interneten jarri du, www.txantxangorri.com helbidean. Bertan elkarteko ekintzak eta datu interesgarriak kontsulta daitezke. Posta elektronikoa ere badute: txantxangori@terra.es.


Gure Esku Dagoren Tripontziak 94.000 euro banatuko ditu

Loteria zozketa soil bat izatetik urrun dago Gure Esku Dagok (GED) antolatzen duen Tripontzia Saria. Aurten, egitasmo berri bat jarri du martxan GED-k, hain zuzen, Tripontzia: burujabetzara bidean komiki digitala; honela, komiki digitalaren sustapenarekin batera, 94.000 euro zozketatuko ditu guztira, komiki digitalerako kodea erosiko duten guztien artean.

Ane Labaka eta Nerea Ibarzabal Txakur Gorria sortzaileen kolektiboko kideek idatzitako zazpi istoriok osatzen dute Tripontzia: burujabetzara bidean istorio sorta digitala, eta Unai Gaztelumendi diseinatzaile eta ilustratzaile donostiarrak egin ditu marrazkiak. Istorio bakoitzak protagonista bat du ardatz, eta erabaki txiki batek lotzen ditu pertsonaiak burujabetzaren aspekturik egunerokoenarekin. Komikiarekin batera, Erabaki txiki batekin hasten da dena kanpaina abiatu du Gure Eskuk. Gaur goizean aurkeztu dute egitasmoa Koldo Mitxelenan, eta han izan dira Amalur Alvarez Gure Eskuren bozeramailea, eta produktua sortu duten hiru artistak.

“Burujabetzaren norabidea eguneroko erabaki txikietan hartzen dugula irudikatu nahi du lanak; eta, beraz, burujabetzaren bidean aurrera egiteko, pausorik txikiena ere beharrezkoa dela”, adierazi du Alvarezek. Labakaren ustez, burujabetzaren bidean egunerokotasuneko keinuek garrantzia dute, eta kontatu du euren idatzietan hori islatzen saiatu direla. Txakur Gorria kolektiboko kideek azaldu dute burujabetzaren inguruko hainbat ildo izan dituztela abiapuntu gisa, eta horien inguruan sortu dute kontakizuna: ekologia, feminismoa, euskara, eta abar.

Gaztelumendik ilusio berezia azaldu du proiektuarekiko, izan ere, bere lehen argitalpen handia dela azaldu du. Bi idazleen ildoari jarraituta sortu ditu ilustrazioak, eta burujabetzarako bidean egunerokotasuneko keinuak islatu nahi izan ditu. Gainera, komikiarekin batera, pertsonaia berri bat sortu du Gaztelumendik: hontza tripontzia.

Txartelak

Datozen egunetan jarriko da abian salmenta, eta horiek herrietako saltokietan eta tabernetan eskuratu ahalko dira. Gainera, Gure Eskuren kideek ere salduko dituzte. Txartelen aurreko aldean kokatzen da komiki digitala eskuratzeko kodea, eta atzealdean zozketan parte hartzeko zenbakia eta seriea.

Zenbaki eta serie irabazleak 60.000 euro jasoko ditu, eta zenbaki bereko gainerako serieek 2.000na euro. Bigarren zenbaki irabazleko zortzi serieetako bakoitzak 1.500 euro jasoko ditu, eta hirugarren zenbaki sarituko serie bakoitzak 1.000 euro.

Zozketa urtarrilaren 20an egingo da Beasaingo notariotzan, saldutako txartelen artean, ausazko informatika programa batekin. Gure Eskuk egunean bertan iragarriko ditu zenbaki irabazleak gureesku.eus eta tripontzia.eus webguneen bidez; baita bere sare sozialetan ere.


'Igelak' filma emango dute larunbatean Orioko Antilla hondartzan

Udalak lau film proiektatuko ditu udan zehar, eta larunbatekoa izango da lehenengoa.

Datorren larunbatean zine-emanaldia izango da hondartzan, 22:15ean hasita, Orioko Udalaren udako kultur programazioaren barruan. Igelak filma proiektatuko dute, euskaraz.

Udalak lau film programatu ditu aurtengo udan eta larunbatekoa lehenbizikoa izango da.

Sarrera doan da.

Komedia arina euskaraz

Orioko Udalak filmaren nondik norakoak azaldu ditu:

"Igelak komedia bat da. Gorka Otxoa da aktore nagusia; baina beste euskal aktore ezagun asko ere agertzen da bertan: Miren Gaztañaga, Josean Bengoetxea, Gurutze Beitia, Mikel Losada, Ramon Agirre…

Zuzendari eta gidoilaria Patxo Telleria da eta musika Iñaki Salvadorrek egin du.

Pello (Gorka Otxoa) banku sukurtsal bateko zuzendaria da eta delitu ekonomikoengatik atxilotu dute. Bere nagusiak ere inplikatuta dauden arren, bakarrik utziko dute justiziaren aurrean. Salduta dagoela konturatzen denean, ihes egitea erabakiko du.

Dirurik eta dokumentaziorik gabe, familiarik eta lagunik gabe, Pellok bere identitatea ordezkatuko du, ezkutuan jarraitu ahal izateko.

Nortasun faltsu horrekin etxegabetuen elkarte batek okupatutako etxe batean topatzen du babesa. Lagun berrien konfiantza bereganatzen saiatzen da, asmo bakar batekin: haien diruaz jabetu eta atzerrira alde egitea".


Loinatz jaietarako Zaldizurreta kalerako baimenak

BEASAIN // Loinatz Jaiak direla eta, Zaldizurreta kalean trafikoa etenda geldituko da. Beraz, etenak eragiten dien edaritegietako jabeek eta saltzaile-banatzaileek egun horietako baimena jasotzera Udaltzaingora joan behar dute (09:00-13:00 eta 15:00-20:00).


Merkelek Europar Batasunerako 'hazkunde agenda' bat proposatu du

Ekimen hau prest izango da ekaineko estatuburuen eta EBeko Gobernuaren goi-bilerarako. Proposatutako neurrien artean, "Inbertsioen Europako Bankuaren aukerak sendotzea" aipatu du Merkelek.

Ekainean izango den estatuburuen eta EBko Gobernuaren goi-bilerarako prest egongo den Europar Batasunerako "hazkunde agenda" bat prestatuko duela iragarri du Angela Merkel Alemaniako kantzilerrak. Proposatutako neurrien artean, "Inbertsioen Europako Bankuaren aukerak sendotzea" aipatu du Merkelek, 'Leipziger Volkszeitung' kazetak jaso duenez.

Merkelek esan duenez, Europako hainbat kontseiluk hazkundearen gaia aztertu dute dagoeneko eta "egun herrialdeek azpiegiturazko diru-funtsak malgutasunez erabili ditzazkete enpresa txikiei eta ertainei lagundu ahal izateko".

"Hazkundeak ez du halabeharrez diru inbertsioa suposatu behar", azpimarratu du kantzilerrak. Zentzu honetan, Frantziako hauteskundeetako bigarren itzulian irabazle izango denarekin gai honen gainean eztabaidatuko duela iragarri du Merkelek.

Hala ere, "finantza politika sendo batekin bakarrik gaindituko du Europak zorra-krisia baina itun fiskala ez da nahikorik izango". Ondorioz, "aldi berean, hazkundea eta enplegua sustatzeko eta Estatuek lehiakortasuna irabazten joateko finantza-politikak garatu behar dira". "Maileguetan oinarritutako hazkunde bat ez da irtenbidea", nabarmendu du.

Zentzu honetan, François Hollande Frantziako presidentetzarako hautagaiak itun fiskala berriro negoziatzeko proposamena errefusatu du Merkelek.


Elurra mara-mara bota du eta euskal kostalderaino iritsi da

Gaurko txingorra eta ekaitzak iragarri dituzte, kantaurialdean bereziki. Elur-mailak gora egingo du egunak aurrera egin ahala, 400 metrora iritsi arte.

Azken egunetan gurera etorri den aire-masa hotza dela eta, Eusko Jaurlaritzaren Segurtasun Sailak alerta laranja ezarri du larunbat arratsaldetik astelehen gauera arte, itsasoan ere elurra botako duelako eta maila altuxeagoetan elur geruza handiak pilatuko direlako.

Larunbat arratsaldeko 18:00etatik aurrera abisu horia alerta laranja bihurtuko da euskal lurraldean. Balio hauekin, elurra nonahi bota dezake eta elur malutak itsasertzeraino iritsiko dira. Dena den, hotza azpimarratu behar da batez ere, prezipitazioak urriak izango baitira; arratsalde partean, trumoi-ekaitza eta txingorra bota ditzake.

Igandean, alerta laranja egun osoan egongo da indarrean, elur kota 0 eta 300 metro bitartean espero baita.

Hainbat mendate itxita

Bigarren mailako errepide batzuk jada itxita daude elurra dela eta, eta Ertzaintzak arretaz gidatzeko gomendatu du dagoeneko arazoak hasi baitira hainbat zonatan.

Egun hauetako denboraleak elurra utzi digu goizeko lehen ordutik eta bigarren mailako errepideetan nabaritu da, batik bat Arabako errepideetan.

Era honetan, Segurtasun Sailak Herrera, Bernedo, Zaldiaran, Urto eta Belagua mendateak erabat itxita daudela eta Urduñan, Bidanian eta Aralarren kotxeek kateak behar dituztela jakinarazi du. Kamioiek ezin dute bertatik igaro, ezta Opakua, Gasteiz eta Zaldiarango mendateetatik ere.

Beste alde batetik, errepide sare nagusian ez dago arazo larririk, Altuben, AP-68an izan ezin, elurraren ondorioz autoak arazoak izaten ari baitira.

Giroa, hozten

Euskalmeten arabera, egunak aurrera egin ahala, giroa hozten joango da eta tenperatura asko jaitsiko da, gauerako termometroak izotz puntura jaitsi daitezke hainbat zonaldetan. Tenperaturaren jaitsiera honekin, elurra gero eta beherago agertuko da eta gauerako 300-400 metro ingurura jaitsiko da, dena den ordurako atertuz ere joango da.

Gasteizko, Bilboko eta Donostiako udalek operatibo bereziak jarri dituzte indarrean. Eitb.com-eko webkameretan hirien zuzeneko egoera ikus daiteke.

Larunbateko 15:00etatik aurrera aurreikusita zeuden eskola kiroletako jarduera guztiak bertan behera utzi ditu Arabako Foru Aldundiak. Bizkaiko Aldundiak ere bertan behera utzi ditu 18:00etatik aurrerakoak.

Alerta, astelehenera arte

Segurtasun Sailak datorren astelehenera arte luzatu du larunbat honetan aktibatu den alerta naranja. Astelehen goizean elur-kota 100 eta 200 metrotan kokatu daiteke, eta arratsalde parterako 300-400 metrotara igoko da.

Aste hasieran, 1000 metrotan espero den elur lodiera 10 eta 40 zentimetro bitartekoa izango da, 600 metrotan 10 eta 40 artekoa, eta 200 metrotan 5 eta 15 zentimetro artekoa.

Zero azpiko tenperaturak

Larunbat goizean zero azpiko tenperaturarekin itxartu dira herri gehienak. Iruñean, adibidez, -3 graduko tenperatura izan dute goizean goiz, Gasteizen, berriz, -1, Donostian 0, eta Bilbon 3.


Auzoen batzordea osatzea eskatu du Erandioko PPk

"Lutxana, Enekuri, Fano, Gohierri, Asua edota Goikoa auzoetako bizilagunek ere hitza izan dezaten", herritarren parte hartzerako batzordea eratzea proposatu du Erandioko Alderdi Popularrak, hurrengo udal batzarrerako mozioa aurkeztuz. Hain zuzen, Astrabudua eta Altzaga populutsuak ez diren gainontzeko auzuneak "baztertu izana" egotzi dio, EAJko zinegotziek osatzen duten udal gobernuari, Javier Ruiz bozeramaile popularrak (argazkian). "Horren adibide, urteko aurrekontuetan horietara bideratzen duten diru kopuru eskasa", gaineratu duenez. Batzorde horren bitartez, hainbat gairen inguruan iritzia emateko eta poposamenak planteatzeko aukera izango lukete auzotarrek, PPkoen iritziz. "Altzaga eta Astrabuduako bizilagunei ere zabalik egongo litzateke, gainera", Ruizek zehaztu duenez.


Aurrekontuetatik haratago (Bero-beroan)

PSOEren eta EAJren barrenak hobeto ezagutzen diren medio eta analistetatik biziki ondo baloratu da EAEko aurrekontuen inguruan jeltzale eta sozialisten artean lortutako akordioa. Harreman berriaren ibilbidean ematen den beste urrats bat da eta ez nolanahikoa. EAJk Zapateroren Gobernuaren aurrekontuak sostengatu ondoren etorritako erantzuna da, Euskal Y proiektuaren inguruan lortutako akordioak itxi duena. Baina Euskal Herrian azken hilabeteetan ematen ari diren elkarrizketa sakonak ere izango dute zerikusirik akordioan, analistek aditzera ematen dutenagatik, aurrekontu batzuetatik haratago. Zapateroren Gobernua ere seguruenik lasaiago egongo da 2006koari begira. Ez da oharkabean pasatu ezker abertzaletik akordioari egin zaion kritika moldea, garai batzuetako zorroztasunetik oso urruti. Kontua da negoziazioaren hiruki ospetsuan bi erpin akordioak islatzen ari direla gizartera begira, baina ez dela berdin gertatzen ari hirugarren erpinarekiko, edo ez behintzat modu publikoan.


Antzokiak, ziurgabetasunari atea itxi ezinda

Antzerkiaren Nazioarteko Eguna ospatuko da gaur, baina antzoki guztiak itxita egongo dira. Aretoetako arduradunak bertan behera utzitako ikuskizunentzako data berriak bilatzen ari dira, baina uste dute galdutakoa ez dela berreskuratuko. Zer etorriko den ez jakiteak kezkatzen ditu.

Berezia izango da aurtengo Antzerkiaren Nazioarteko Eguna. Aretoak itxita, aktore bakar bat ere ez da igoko taulara. Antzokiek bertan behera utzi dituzte programatutako obrak, eta kalteak kalkulatzen hasiak dira. Egun arraroa izango da gaurkoa Mathieu Vivierrentzat: «Antzokien lana pertsonak biltzea da, obrak konpartitzeko, eta orain ezinezkoa da». Baionako Michel Portal antzokiko idazkaria da, eta krisia kudeatzen ari da, etxetik. Itxialdiaren berriak ezustekoan hartu zuen, eta dena bertan behera uztea «emozionalki gogorra» izan da harentzat eta haren kideentzat.

Baionako antzokian hamazazpi ikuskizun geroratu dituzte, eta, egoera maiatzera luzatzen bada, beste sei izango dira. Leihatilako galerak 230.000 eurorenak izango direla kalkulatu dute. Krisialdia amaitzean emanaldi gehienak berriz programatzea espero dute, denboraldi honetan ez bada, hurrengoan. Baina, antzokietatik harago, ikuskizunaren munduarentzat «desastre hutsa» izango dela adierazi du Vivierrek: «Batez ere konpainia eta artistentzat, haiek ez baitute honi aurre egiteko moduko babesik».

Norka Chiapusso Donostia Kulturako antzerki eta dantza programazioaren zuzendaria, hein batean, pozik dago, Dferia azoka salbatu ahal izan zutelako aretoak itxi aurretik. Kolpea aurrerago helduko zaiela uste du: «Kultur sektorean, administrazioa zutabe garrantzitsua da; krisi honek porrotera badarama, zer gertatuko zaigu? Aurtengo programazioa geldirik geratu da, eta datorren urtean, zer?». Ezingo dituzte berreskuratu ikuskizun guztiak, eta zein salbatu erabakitzeko irizpide batzuk ezarriko dituzte: hizkuntza, kalitate artistikoa... Halere, kaltea egina dagoela nabarmendu du Chiapussok: «Ez baditugu hauek galtzen, geroago egingo genituzkeenak galduko ditugu».

Gasteizko Baratza aretoarentzat ere gogorra izan da kolpea. «Zaplazteko bat», Marina Suarez kidearen hitzetan. Egoera «arraroa» da harentzat ere, bat-batean iritsi delako: «Ezjakintasun handi honek tristezia eta urduritasuna ekartzen ditu». Baratza areto pribatua izanda, egunerokoan ezegonkortasun ekonomikoa dute, baina orain, areagotu egin da. Aretoaren alokairua da haien diru iturri garrantzitsuena, eta eten egin da. Bestalde, diru laguntzak jasotzen dituzte aurkeztutako proiektuen arabera, baina hori ere geldirik dago. Gainera, apirilean ospatzekoa zuten Zurrunbilo jaialdia eta hainbat ikastaro bertan behera utzi dituzte. Jaialdia azaroan egingo dute, baina zaila zaie gainerakoari data jartzea, jende asko koordinatzea eskatzen duelako. «Linbo batean gaude. Egoerak gelditu egin gaitu bat-batean: gu beti etorkizunean pentsatzen gabiltza, baina etorkizuna bortizki aldatu da», adierazi du. Espero du Eusko Jaurlaritzak diru laguntza bereziak jartzea, baina badaki zaila dela, «mundu guztiak nahi dituelako».

Chiapussok ere beharrezkotzat jotzen ditu laguntza publikoak, «artea zaintzea ezinbestekoa baita»; baina egoera konplexua dela dio, «krisia fenomeno berria delako». Vivierrek, berriz, Frantziako Kultura ministerioan jarri du ardura: «Sektorea mantentzeko betebeharra du; guk uste dugu neurri bereziak hartuko dituela, baina oraindik ez dakigu ezer».

Zaila izango da euskal antzerkiarentzat krisitik lehengoratzea, baina lortuko duela uste dute hirurek. Donostia Kulturako arduradunarentzat ez da erraza zurrunbilotik harago begiratzea, baina, halere, «osasuntsu» ikusten du eszena: «Berritasuna dago, fenomeno interesgarriak; euskarazko lanekin aurrera egiten ari diren konpainiak...». Beraiek euskarazko programazio erregularra izateko eta «artisten alde» aritzeko ahalegina egiten dutela azpimarratu du. «Baina badakit sektorearentzat inoiz ez dela aski izango». Orain ahalegin horrek are handiagoa izan behar duela erantsi du.

Vivierren irudiko, Ipar Euskal Herrian ere euskal antzerkia egoera onean dago; baina uste du, oro har, ez zaiola babes nahikorik ematen kulturari. Haiek sektoreko agenteen artean helburuak eta ahaleginak koordinatzea dute orain xede, eta horretarako hausnarketa bateratu bat antolatzen ari dira. Suarezen iritziz, berriz, publiko berriak konkistatzea da euskal antzerkiaren egungo erronka: «Euskal antzerkiaren sarea maiz endogamikoegia baita». Administrazioen babesa egokia dela pentsatzen du, baina arlo komertzialetik at geratzen direnei bultzada ematea falta dela dio.

Inoiz baino beharrezkoagoa

Antzerkiaren Nazioarteko Institutuak mezu bat zabaltzen du urtero gaurko egunez. Aurten, Shahid Nadeem antzerkigile pakistandarrak idatzi du, eta antzerkiaren botere eraldatzailean jarri du arreta: «Antzerkiak eszena santutegi eta santutegia jarduteko espazio bihurtzeko potentzial eraldatzailea du». Ildo beretik, Chiapussok artearen «boterea» nabarmendu du, eta itxialdiaren ostean «inoiz baino beharrezkoagoa» izango dela adierazi du. Haren hitzekin bat egin du Vivierrek: «Krisia alarma bat da; gero, mundua birpentsatu beharko dugu, eta artea beharko dugu horretarako. Beraz, aretoak berriz zabaltzean, antzerkia inoiz baino gehiago babestu beharko dugu».


Trafiko aldaketak egin dituzte Anoetako herrigunean

Trafiko aldaketak egin dituzte Anoetan, hainbat kale norabide bakarrean jarriz, eta aparkaleku gehiago jarri dira. Pello Estanga alkateak nabarmendu duenez, «herritarren parte hartzearekin hartutako neurria izan da». Aldaketak arriskuak ekiditeko eta aparkaleku kopurua handitzeko egin dituzte.

Aldaketarekin, orain Anoetan hiru ‘irla’ moduko sortu dira. Horietako bat herriko plazaren inguruan da, hau da, Igarabide, Solkorre, Iturtxulo eta Sortalde kaleek inguratzen dutena. Bestea Hozpel ingurukoa da, hau da, izen bereko kalea eta San Juan kalea inguratzen dutena. Hirugarrena Idiakaitz ingurukoa, hau da, trenbidearen ondotik doan Igarabide kalearena eta San Juan kalearen artekoa.

Horrela, herriko plazaren inguruan, Solkorre kalea norabide bakarrean jarri da, eta bertan aparkalekuak baterian margotu dituzte. Ingurune horretan ere, Igarabide kalea noranzko bakarrean jarri dute eta aparkalekuak baterian jarri dituzte, horrela aparkaleku gehiago irabaziz. Bestalde, Iturburu kalea ezin da zeharkatu autoz alde batetik bestera, erdialdean piboteak jarri baitituzte. «Neurri horrekin, batez ere haurrei pasabide seguru bat eman nahi zaie, herriko plazatik hasi eta ikastolaraino», azaldu du Estangak. «Autoak abiadura handian joaten ziren zenbaitetan kale horretatik, eta arriskutsua izaten zen. Gainera, hor ondoan, lokal bat atondu du osatu berri den guraso elkarte batek».

Herritarrak, "gustura"

Beste guneei dagokionez, trenbide ondotik doan Igarabide kalearen zatia Idiakaitz auzora joateko noranzkoan bakarrik utzi dute. Bertan ere aparkaleku gehiago izango dira, kalearen bi aldeetan aparkatu ahalko baita. Bestalde, Hozpel kalea ere noranzko bakarrean utzi dute, hau da, Igarabide kaletik eskuinera hartzerakoan.

Anoetako alkateak trafiko aldaketan herritarrek parte hartzea azpimarratu du: «Proposamen bat egin zuen udalak, bando bidez erakutsi genuena, eta gero herri batzar bat egin zen. Batzar horretan zenbait ekarpen egin zituzten herritarrek eta proiektuan txertatu dira. Egin diren aldaketekin gustura dago jendea». Dagoeneko neurri berriak martxan daude eta azken margotze lanak falta dira.


Emakunde, Arartekoa eta fiskaltza bat zaintza partekatua ez hobesten

Eusko Legebiltzarrean gaiari buruzko iritzia emateko azaldu dira, eta ez dute bat egin Kidetzaren eskariarekin

«Lehenetsi beharreko hautua». Guraso bananduak batzen dituen Kidetza elkarteko kideen arabera, seme-alaben zaintza partekatuak halakoxea izan beharko luke. Eta halaxe azaldu zuten gaiaren inguruan aurkeztu zuten lege proposamenean. Baina ez dute horren aldeko atxikimendu zabala lortu. Atzo gaiari buruzko iritzia eman zuten Eusko Legebiltzarreko Instituzio, Segurtasun eta Justizia Batzordean hiru eragile garrantzitsuk: Emakundeko zuzendari Izaskun Landaida, EAEko ararteko Iñigo Lamarca eta EAEko fiskal nagusi Juan Kalparsoro mintzatu ziren. Eta bat etorri ziren hirurak: ez dute begi onez ikusten lege berrian zaintza partekatua «lehenetsi» beharrekoa dela jartzea. Kidetzako kideek, hiru eragileen iritziak aditu, eta beren hasierako proposamenean hainbat aldaketa egiteko asmoa dutela jakinarazi zuten.

Kalparsorok onartu zuen egun legea «murriztailea» dela oso, eta urriak izaten direla zaintza partekatuaren aldeko sententziak. Horri buelta eman behar zaiola esan zuen, eta «aukera bat gehiago» izan behar duela, bikotea ados dagoenean aztertu beharrekoa, eta ados ez dagoenean ere bai. Gurasoetako batek zaintza mota hori nahi ez badu bakarrik saihestu beharko litzatekeela azaldu zuen. Lamarcak ere esan zuen hauturik «nahigarriena» dela, baina ezin dela inor ere horretara derrigortu. Ildo berean, Landaidak aintzat hartu beharreko hautua dela esan zuen, baina ezin dela gogoz kontra ezarri, eta aintzat hartu behar dela, baita ere, zeinek egin dituen seme-alaben zaintza lanak ordura arte. Uste du aukerarik egokiena dela «adingabeentzat onuragarria bada» eta seme-alaben zaintzan jarrera parekideak badaude.


Zankarroiz betetako piperrak

Errezeta: Maite Lekerika, sukaldaria

Osagaiak: Betegarria egiteko: - Lata bat pikillo piperrak - Kinpulea bat - 4 berakatz ale - Piper berde bat - Azenario bi eta zankarroia (salda egiteko erabili doguzanak aprobetxa daikeguz, adibidez) - Koilarakada bi urin - Edalontzi erdi esne - Gatza Saltsa egiteko: - Kinpulea bi - 4 berakatz ale - Piper berde bat - Pikillo piper bi - 250 ml esnegain - Esne apur bat Prestatzeko era: Kipula, berakatzak eta piperra txikitu ostean olio apur baten frijituko doguz su eztian. Azenarioak eta okela be txikituko doguz eta frijitutako barazkiei gehituko deutseguz. Koilarakada bi urin, edalontzi erdi esne eta gatz apur bat bota eta bost minutuan egosten izango dogu. Hoztu eta gero piperrak beteko doguz. Saltsa egiteko, kinpuleak, berakatzak eta piper berdea olio zurrusta baten erregosiko doguz. Pikillo piperrak, esnegaina eta gatz apur bat botako doguz. Irabiagailuz ondo nahastuko dogu dana, eta saltsa lodiegi ateratzen bajaku, esne apur bat gehituko deutsagu. Saltsa piper beteen ganean botako dogu eta minutu pare baten kazola baten berotuko doguz.


Emaitza kaskarrak asteburuan Orioko traineruak

Zarauzko estropadetan azken postuetan ibili da Mirotza

Lau jardunaldi baino ez dira geratzen play-offak eta Kontxako bandera jokatu aurretik, eta Oriok ez du bururik altxatzea lortu joan den asteburuan ere.

Larunbatean emaitzek hobera egingo zutenaren esperantza zen nagusi jendartean, baina ezin kaskarragoa izan zen. Azkena izan zen Orio eta aurretik sailkatu zen Zumaiak baino 13 segundo gehiago behar izan zituen estropada bukatzeko.

Igandean, postu bat gora egitea baino ez zuten lortu Mirotzako arraunlariek. Bezperako denbora asko hobetu zuten alde batetik eta, bestetik, aurretik izan zituen San Pedrok baino ehuneneko batzuk gehiago baino ez zituzten behar izan estropada burutzeko. Dena den, emaitza ez zen pozgarria izan.

Gauzak horrela, play-offetako postuak saihestea ia ezinezkoa izango zaio Oriori, Zumaia 12 puntura aurretik dauka-eta. Dena den, azkena ere ez da seguruenik izango, Camargo 8 puntura baitu ontzi oriotarrak.

Datorren estropadak Hondarribia eta Pasaian izango dira eta, behin horiek jokatuta, Orioko banderarekin eta Castrokoarekin Ligako denboraldia amaitutzat emango da.

KAE 1 Liga

KAE 1 Ligako trainerua ere helburua gauzatzeko bidean da eta mailari eutsiko dio, baldin eta lehen traineruak ez badu berea galtzen. Azken bi estropadetan 10. eta 8. sailkatu dira bigarren txalupako mutilak. Portugalete eta Zierbena izango dira, itxura guztien arabera, San Miguel Ligara igotzeko play offa jokatuko duten ontziak eta, beste urtebetez, Santurtzi eta Lekittarra atarian geratuko dira.

Euskotren liga

Orioko neskek denboraldia amaituta bazuten ere, Euskotren ligak azken jardunaldia jokatu zuen Zarauzko banderako bi jardunaldietan. Getaria-Tolosako neskak izan ziren onenak eta, ondorioz, berek izan dira 2011ko denboraldiko irabazleak.

Gauzak horrela, neskei Kontxako bandera baino ez zaie geratzen aurtengo denboraldia amaitzeko.


Bada garaia!

Zertarako balio du filosofiak, gure bizi-kalitateari zer eransten dio substantzia zer den edo kontzientziaren nondik norakoak jakiteak, ondo bizitzeko ez al da hobe ondasun materialaz arduratzea bizitzaren zentzuarekin bueltaka ibiltzea baino? Filosofia kendu nahi omen dute eskola-programetatik. Ea egia den, ken dezatela behingoz zipitzik ere balio ez duen diziplina aspergarri hori. Orain urte batzuk latina kendu zuten, eta munduak ezer galdu al du sic transit mundi bezalako pedantekeriak ikasi gabe? Historia kentzeak ere batere kalterik ez. Aukeran hobe literatura ere errotik kenduko balute, bizitzan porrot egin dutenek bizitzan porrot egin dutenen istorioak kontatzen dituen asignatura triste hori.

Eskolak ikasle jendea gizarterako prestatzea du helburu eta gizarteak etekin materialak nahi ditu: eskolak ahaztu behar ez lukeen kontua da, arrakasta izan nahi badu. Ea behingoagatik bide ona hartzen duen, bada garaia!


Dantza, taula nagusira

Danzalava ekimenaren barruan, Gasteizko Jose Uruñuela kontserbatorioan urteko lehen seihilekoan zehar hainbat tailer egingo da Euskadi mailan dantza garaikidea sustatu eta indartzeko helburuarekin.

Brusela, Berlin eta Europako beste hainbat hiritan dantzaren inguruan egiten diren jaialdi eta tailerrak erreferentzia moduan hartuta, Pas de Basque guraso elkarteak, Altraste dantza taldeak eta Jose Uruñuela udal dantza kontserbatorioak Danzalava egitasmoaren lehen edizioa antolatuko dute.

Egitasmo honen helburu nagusia lurraldean dantza garaikidea sustatu eta zabaltzea da, eta horretarako, besteak beste, tailer desberdinak, koreografia erakustaldiak edota euskal sortzaile gazteen topaketak antolatu dituzte. "Badakigu Gipuzkoa eta Bizkaian dantzaren inguruan hainbat egitasmo egiten direla, baina hemen arte hau gehiago sustatu nahi dugu", azaldu du Altraste dantza taldeko kide den Ignacio Monterrubiok.

Tailerrak urteko lehen sei hilabeteetan zehar egingo dira udal kontserbatorioan, eta bertan dantza garaikidean adituak diren estatuko zein atzerriko irakasleek eta profesionalek parte hartuko dute. "Iñaki Azpillaga, Guillermo Weickert, Victoria P. Miranda edota Daniel Abreu profesionalak ez ezik, Jose Uruñuela udal dantza kontserbatorioko irakasleak edota egun profesional gisa ari diren ikasle ohiak ere aholkulari moduan arituko dira". Modu horretan, Gasteiz dantza garaikideko prestakuntza zehatzaren alorrean errefente bilakatu nahi dute estatu mailan.

Publikoa "astintzera"

Proiektu honetan jendearen sentsibilizazioak ere garrantzia handia izango du; horretan eragin nahi dute. "Publikoak dantza ikuskizun gehiago eskatzea nahi dugu. Orokorrean antzezlanak izaten direnean jendeak oso ongi erantzuten du, baina urtean zehar programazio osoago bat egotea bilatzen dugu", adierazi du Monterrubiok.

Horregatik, otsailetik apirila bitartean, tailerrekin batera publiko guztiari irekitako sentsibilizazio-hitzaldiak antolatuko dituzte, TAE (Eszena-Arte Tailerra), Sinkro gunean (soinu-artista garaikideen taldea) eta Monstrenko taldeekin batera. Modu horretan, "dantzarekin harreman zuzena ez duten gune eta arloetara ere zabaltzea lortuko dugu".

Gazte sortzaileen topaketa

Azkenik, Gasteizen beren lanak aurkeztera datozenen eta Euskadiko koreografo gazte berrien artean topaketa bat ere antolatu dute, euren artean lanak edota kezkak azaldu eta partekatu ditzaten. Zentzu horretan, gazteen sormen prozesua babestu ez ezik, eskarmentu handiagoa dutenek hasiberrien lanak ere ikuskatuko dituzte.

Momentuz tailerrek jaso duten "erantzun ona" ikusita, antolakuntzatik oso pozik agertu dira. "Guillermo Weickertek emango duen tailerrerako hilabete inguru falta bada ere, dagoeneko jende askok aurkeztu du bertan parte hartzeko interesa, eta hori guretzat oso pozgarria da".

Datorren urtean ere ekimena antolatzen jarraitzeko nahia adierazi dute. "Hurrengo edizioan lanen produkzioa eta proiektuen kontratazioa izan dira oinarri, dantzariek jaialdi desberdinetan lana izan dezaten", nabarmendu du Ignacio Monterrubiok. "Izan ere, gure artean artista asko izateak ez du ezertarako balio, gero inork kontratatzen ez baditu".


Torrealdai: "Auzi ekonomikoa absoluzioarekin itxi arte 'Egunkaria'-ren zauriari odola dario"

'Egunkaria auziko' auzipetuak, langile ohiak eta hainbat arlotako eragile eta ordezkariak batu dira Andoaingo Martin Ugalde kultur parkean, Espainiako Auzitegi Nazionaleko Juan del Olmo epailearen aginduz 'Euskaldunon Egunkaria' itxi eta zenbait lagun atxilotu zituztela 10 urte betetzen diren egunean. 'Egunkaria'-ren zauriari odola dariola eta oraindik ere gizartearen beharra izaten jarraitzen dutela azaldu dute. ARGAZKIAK

Nola bizi izan zen 'Egunkaria'-ren itxiera Debagoienean? ARGAZKIAK ETA BIDEOAK

Nola gogoratzen dute debagoiendarrek itxieraren eguna?

Guardia Zibilak Arantzazuko santutegian ere sartu nahi izan zuen

Naroa Iturri kazetariak egindako sarrerako agurraren ondoren, bideo bat eman dute eta bertan bildu dituzte itxieraren unea, hurrengo egunetan langileek egindako lana, gizarteak erakutsitako babesa, epaiketa izan zeneko momentuak, langile ohien testigantzak zein hainbat pertsona ezagunenak.

Auzi nagusia itxita egon arren, auzi ekonomikoa itxi gabe dagoela ere ekarri dute gogora ekitaldian. Zortzi lagun daude horretan auzipetuta. Egunkaria-ko Administrazio Kontseiluko lehendakari ohi Joan Mari Torrealdai da horietako bat, eta hitza hartu duenean guztion babesa eskatu du, auzi ekonomikoa absoluzioarekin itxi arte Egunkaria-ren zauriari odola dariolako, bere esanetan. Eta horri gehitu dio euskarari normalizazio tresna "paregabea" kendu eta gizartea "pobretu" zutela, euskarazko komunikabide baten faltan utzita.

2003a, "amesgaizto"

"Zoritxarrez, gutako askorentzat, 2003 urtea ez da historia, eguneroko amesgaiztoa baizik, bigarren epaiketaren mehatxupean baikaude". Hala laburbildu du azken hamarkadan bizi izandakoa.

Ildo horretatik, 2003ko otsailaren 20an atxilotu, inkomunikatu, torturatu eta kartzelan sartu zituzten lagunak gogoratu ditu Torrealdaik. Urteak igaro badira ere, "epaiketaren edo kondenaren jirabiran bizitzera" behartu dituztela salatu du; kalean egonda ere, kontuak blokeatuta, ondasunak bahituta eta mugimenduak murriztuta bizi izan direla epaiketa bitartean. Oraindik ere bi lagun badira horrela, Torrealdaik azaldu duenez.

"Gu kalean gaude, baina Egunkaria ez" esan, eta galdera bota du airera: "Nork ordainduko du egindako kaltea, kalte pertsonala, morala, ekonomikoa, linguistikoa, kulturala? Noizko erreparazioa? ".

Eragileen babesa

Ekitaldian izan dira Egunkaria auziko auzipetuak, eta haiekin batera, Euskal Herriko eragile eta gizabanako ugari ere: politika, gizarte nahiz kultur arlokoak. Fermin Muguruza, musikaria; Martin Garitano, Gipuzkoako ahaldun nagusia; EAJko Markel Olano eta Joseba Egibar; EAko Karlos Garaikoetxea; Martxelo Toledo, ESAITeko ordezkaria; Pello Zabala, frantziskotarra; Iñaki Soto, Gara-ko zuzendaria; Edurne Brouard, AEK-ko arduraduna; Paul Bilbao, Kontseiluko idazkari nagusia; Joseba Alvarez eta Joseba Permach ezker abertzaleko ordezkariak; Iban Arantzabal Goienako zuzendari nagusia eta Hekimeneko lehendakaria; eta Inazio Arregi, Tokikomeko presidentea eta Goienako zuzendari nagusi ohia, besteak beste.

Erreportaje zabala eta saio berezia 'Goiena'n

Goienaren egubakoitzeko paperekoan, Egunkaria-ren itxiera, hamar urteotako ibilbidea eta gaurko ekitaldia batzen dituen erreportaje zabala eskainiko dizuegu, eta berdin egingo dugu Goiena telebistako AsteOn saioan ere, egubakoitzean, 21:30ean.


Txikizkako merkataritzak %1,2 gehiago saldu zuen 2015ean

Euskadiko txikizkako merkataritzak %1,2 gehiago saldu zuen 2015eko laugarren hiruhilekoan aurreko urteko epe beretik, Eustaten datuen arabera. Urte arteko tasan, %2,9 hazi ziren salmentak. Ez dira kontuan hartzen zerbitzu estazioak.

Hirugarren hiruhilekoarekin alderatuta, salmentak %0,1 txikitu ziren, urtaroko efektuak kenduta.

Sektoreka, elikadurak %3,6 hobetu zituen salmentak, eta gainerako produktuen sektoreak, %2,4. Automobilgintzarako erregaien salmentak %12,5 murriztu ziren. Hori dena, 2014ko laugarren hiruhilekoarekin alderatuta.

Txikizkako elikadura merkataritzaren barruan, merkataritza espezializatuak %1,1 hobetu zituen salmentak, eta ez espezializatuak, elikadura nagusi dela, %5.

Beste produktuen salmentetan, pertsonaren ekipamendurako salmentek gora egin zuten (%4,3) eta baita etxebizitzarako ekipamendurako salmentek ere (%3,9). Beste produktu batzuetan espezializatutako merkataritzak berdin jarraitu zuen. Elikadura ez beste produktuetako ez espezializatutako merkataritza %2,2 murriztu zen.

Lurralde historikoka, Gipuzkoan %0,6ko hazkundea izan zen; Bizkaian, %2,1ekoa; eta Araban %0,5eko murrizketa egon zen.

Prezioen efektu barik, %1,1eko hazkundea

Prezioen aldaketak kontuan hartu barik, txikizkako salmentak %1,1 handitu ziren 2014ko laugarren hiruhilekoarekiko.

2015eko hirugarren hiruhilekoarekiko, benetako salmentak %0,5 jaitsi ziren, urtaroen efektua kendu eta gero.

Elikadura salmentak %2,1 handitu dira termino jarraituetan, eta gainerako produktuen salmentak %1 handitu dira. Erregaien salmentak %2,1 murriztu dira. Elikadura produktuei dagokienez, urte arteko eboluzioa negatiboa izan zen, %1,4 murriztuta. Elikadura nagusi den merkataritza ez espezializatua %7,2 hazi zen. Elikadura ez beste produktuen salmenta ez espezializatua %2,3 murriztu zen. Pertsonaren ekipamendurako salmentan ez zen aldaketarik izan; etxebizitzarako ekipamendurako salmenta %4,7 hazi zen, eta beste kontsumo-ondasunen salmenta %0,7 hazi zen.

Termino errealetan, Arabako salmentak %1,6 handitu ziren; Gipuzkoakoak, %1,3; eta Bizkaikoak, %0,8; hori dena, 2014ko laugarren hiruhilekoaren aldean.

2015eko balantzeari dagokionez, txikizkako salmentak %1,3 hazi ziren, termino metatuetan. Zerbitzu estazioak kenduta, gainerako merkataritzaren txikizkako salmentak %2,8 handitu ziren, termino metatuetan, 2014aren aldean. Termino errealetan, sektorea %1,7 hazi da, eta, zerbitzu estazioak kenduta, %1,8.


Amaiera eman diote Galarrenako egitarauari

Asteburuan eman diote amaiera Galarrenako kultur egitarauari Axkaiter Pelox Trioren kontzertuagaz. Erabakita geratu dira bai eta ere aurtengo Galarrena Pala Txapelketaren finalistak. 30-20 markagailuagaz, Kepa Kortabarria eta Ibai Aretxabaleta Kase nagusitu ziren, eta Legarra eta Arkotxa geratu dira azpitxapeldun.


Martxan da Ikas Bidasoaldearen bitartekaritza zerbitzua

Ikas Bidasoaldea bitartekaritza zerbitzua martxan da. Honen helburu nagusia eskualdeko herritarrei bizialdi osoko prestakuntzaren eta ikaskuntzaren gaineko informazioa eta aukerak eskaintzea da. Bada, norberaren araberako formakuntza eskainiko dute aurten, hala nola, orientazioa, enpresen laneratzeko beharrak aztertzeko formakuntza edo ikastaroen berri ematea. Zerbitzua Plaiaundi BHIn aurki daiteke, eta doakoa izango da.

Bidasoa LHII eta Plaiaundi BH dira proiektuan parte hartzen duten eskualdeko zentroak.

Zerbitzua astelehenetan (11:00etatik 18:ooetara) eta astearte, asteazken, ostegun eta ostiraletan (8:00etatik 15:00ak bitarte) erabil daiteke, baina aldez aurretik hitzordua hartu beharko da, 943 899 214 telefono zenbakira deituz, edo helbide honetara idatziz.

Aurten, gainera, gizarte egoera ahulean eta prestakuntz zirkuituetatik urrun dauden pertsonengan arreta berezia jarriko dutela iragarri dute.


Parlamentu taldea izatearen garrantzia aldarrikatu du EAJk

Erkorekak nabarmendu du Madrilen posizio irmoa izateari esker 60 milioiko inbertsioak erakarri dituztela EAEra

Josu Erkoreka EAJren Bizkaiko zerrendaburuak atzo Bilbon aldarrikatu zuen Espainiako Kongresuan jeltzaleek parlamentu taldea izatea oso garrantzitsua dela. Erkorekak argitu zuen Eusko Alderdi Jeltzaleak Kongresuan posizio irmoa eta indartsua izanez gero sendoago jokatzeko aukera izan ohi duela. Horri esker, azken legealdian, Euskal Autonomi Erkidegora 60 milioira arteko inbertsioak erakarri direla azpimarratu zuen, «horietatik erdiak Bizkaian izan dira».

Bilboko Campos antzokian batzartu ziren EAJren hautagaiak —Josu Erkoreka, Iñaki Anasagasti Senaturako zerrendaburua, Aitor Esteban eta Pedro Aspiazu— Jose Luis Bilbao Bizkaiko ahaldun nagusiarekin eta Bizkaiko hainbat alkate eta hautetsi jeltzalerekin batzartu ziren. Han zen ere Andoni Ortuzar EAJren Bizkai Buru Batzarreko presidentea.

Bertan, Erkorekak azaldu zuen Madrilgo Kongresuan lortutako inbertsioak eguneroko bizitzan eragina izan dutela. «Madrilen kudeatzen jakin dugun diru horrekin Bilboko itsasadarreko kaia konpondu ahal izan dugu eta Getxoko Antzokia eraiki dugu, baita beste hainbat proiektu Gorlizen, Balmasedan, Abanton, Santurtzin...», azpimarratu zuen Erkorekak.

Erkoreka prest azaldu da «Madrilen Euskadiren ahotsa» izaten jarraitzeko, eta bulegoko ateak irekita daudela adierazi zien alkate eta hautetsiei: «Zuek zuen herritarren ahotsa zarete, eta zuen proiektuak herritarrenak dira». Erkorekak azaldu du legealdi honetan EAJk «negoziatzeko indarra» izan duela, eta posizio estrategiko horri esker «ontzia» ez dela hondoratu. Era berean, lorpenen artean eskumenen transferentziak eta kontzertu ekonomikoaren blindajea azpimarratu zituen.

Ortuzarrek ere diputatu jeltzaleen garrantzia azpimarratu zuen: «Historia bake, normalizazio eta elkarbizitzaren moduko hizki larriz idazten da, baina baita hizki txikiekin ere. Adibidez, Madrilen EAJren diputatuek egiten duten lana».


Herritarren arteko zubi berriak sortuz lanean jardungo du Auzokok

Ikasturtea bukatu dute Antzuolako Auzokoko kideek. "Balorazio positiboa egiten dugu. Kanpotik etorri eta euskaratik urrun dauden pertsonei, euskara eta herria gerturatzeko aukera emateak, kualitatiboki ez dauka preziorik", dio Maite Telleria dinamizatzaileak.

Jatorri oso desberdinetako pertsonak izaten dira Auzokora gerturatzen direnak: Ekuatore Ginea, Dominikar Errepublika, Nepal... "Auzoko ekimena, herrian gizarteratzeko zein lagunak egiteko tresna oso garrantzitsua bihurtu da. Euskarara gerturatzeko aukera honek ere asko laguntzen du herritarren arteko zubi berriak sortzen. Antzuolan jaio eta euskaratik gertu daudenendako ere, jatorri eta hizkuntza desberdinetako jendea ezagutzea oso aberasgarria izan da", gaineratu du dinamizatzaile antzuolarrak.

Taldean sortzen den giroa oso atsegina eta baikorra dela adierazi dute Auzokoko kideek. Hala, Antzuolar guztiek dutela irailetik aurrera berriro Auzoko ekimenean parte hartzeko aukera azpimarratu du Telleriak.


Oiartzungo Kuadrillategik lan poltsa osatu nahi du

Oiartzungo Kuadrillategi lan poltsa osatzen ari da. Horregatik, 18 eta 30 urte arteko gazte oiartzuarren bila ari dira, beraiekin lan egiteko interesa dutenak. Curriculuma e-posta bidez bidali beharko dute; horretarako azken eguna hilaren 30a izango da.

Aurreko urteetan bidali dutenek ez dute berriro bidali beharko, baldin eta aldaketarik ez badago.

Honakoak izango dira baldintzak eta kontuak hartuko dituztenak:

Baldintzak

18-30 urte bitarte izatea.

Oiartzuarra izatea.

Honakoa baloratuko da

Hezkuntza eta gizarte langintzarekin zerikusia duten ikasketak.

Hezitzaile titulua.

Bestelako tituluak (eskola kirola, sorosle, lehen sorospenak…)

EGA edo baliokideak.

Lan esperientzia haur eta gazteekin.

Euskararen normalizazioaren eremuan lan egin izana.

Behar izanez gero, elkarrizketak egingo dituztela jakinarazi dute Kuadrillategiko arduradunek. Lan-poltsa hori, momentuz, ordezkapenak egiteko erabiliko dutela esan dute.


Nekazaritza biodinamikoa.Maiatzaren 30a bitartekoaz Kristiñerekin.


Fiskalak 59 urteko kartzela zigorra eskatu du Inazio Uriaren ustezko hiltzailearentzat


Lehorretik

Lehorretik ari da begiralea, haurrek igerian ikas dezaten. Igerian irakasteko metodo bitxia. Busti gabe. Pedagogia ezaguna dugu, edonola ere: egizu nik esaten dudana, ez egiten dudana. Historikoki apez frankok praktikatu izan dute halako ikasbidea, bai eta (bestelako) agintari batzuek ere, bereziki botere-gune nagusien inguruan aritu direnek.

Lehorrean egin du saio guztia begiraleak, mahuka motzeko kamiseta bat jantzia duela. Eta hala jardun du egunero, ikastaroa bukatu arte. Busti gabe, instrukzioak eta aginduak ematen ozenki, tarteka zakar antzean, soinean daraman kamiseta bereizgarri: bainujantzian ez dagoen pertsona bakarra bera da. Gogoan hartu, baina, ez dela bereizgarri bakarra: igeri egiten ez duen bakarra igerian irakasten duen begiralea da. Lehor hasi, lehor jardun, lehor bukatu.

Lehorretik abiatu da ikasturte berria, Kataluniako hauteskundeak atarian daudela. Izan ere, Madrilen, igeriketa ikastaroan bezala, lehorraren legea da nagusi. Ikuskizun dago orain zein jarrera hartuko duten ur mugituetan sartuko diren boto-emaileek, eta nori eginen dioten kasu ez itotzeko.


Olentzeroren zakuko zuloak ilusioz josten

Iñigo Iraultza “Iru” aktore getxoztarrak dokumental batean batu ditu Olentzero Munduan proiektuaren bidez bizitakoak; gurean bizi diren atzerritarren nahiak gauzatzen jardun da Iru han-hor-hemen.

Elezahar eta kondairetan, haizeak beti jotzen du alde: amama otso gaiztoaren sabeletik ateratzen da eta ahate itsusia antzara zuri bilakatzen da, beti.

Errealitatea, aldiz, krudel eta setati, ipuinak eta bizitzeko borroka bat ez direla erakusten saiatzen da temati: gure kale eta hirietan, hirugarren txerritxoaren kasuan ez bezala, bankuen eta zorren putzek etxeak eraisten dituzte, putz eta putz, nahiz eta adreilu madarikatuz eraikitakoak izan, eta nekez egoten da irentsi zaituen otsoaren sabeletik onik ateratzerik...

Olentzero ere ez da beti garaiz iristen ilusioarekiko hitzordura. Batzuetan, hil bukaeran ez da umeei itxaropen apur bat erosteko diru nahikorik ere egoten etxe zenbaitetan, Bilbon zein Manilan, Lekornen zein Tindufen. Beste batzuetan, miseriatik ihesi jaioterritik irten eta egoera atertu arte gurean babesa hartu duten gizon-emakumeek ez dute pertsona maitatua bertatik bertara izaten, eta ezin izaten diote, hortaz, oparirik eman.

Bilboko auzo batean Olentzerorena egiten aritu zenean konturatu zen horretaz Iñigo Iraultza ?Iru? aktore getxoztarra: ?Umeen gutunak batzen-eta aritu nintzen, eta ikusi nuen ume etorkin askok jaioterrian utzitako senideentzako opariak eskatzen zituztela. Hari horretatik tiraka, Olentzeroren bilobaren pertsonaia asmatu, eta Euskal Herrian bizi diren haur horien senitartekoak bisitatzeari ekin nion mundu zabalean, opariok helarazteko?.

Esan eta egin: Iru Senegalen, Marokon, Tindufeko errefuxiatu eremuetan, Mexikon, Guatemalan, Hondurasen, Nikaraguan eta Filipinetan barrena ibili da dagoeneko, duela bost urte proiektua abiatu zuenetik, ?baliabideen eskasia gogo eta ilusioarekin ordezkatuz?. Olentzero jantzita, Euskal Herrira etorritako umeen opariak jaioterrian utzitako adiskide eta senideei helarazten dizkie. ?Ez daukate zertan gauza materialak izan, gutunak eta bideo-mezuak dira asko?, Iruk azaldu digunez.

Argazkia: Fernando Elvira

Orain, ?Olentzero Munduan. Arraun the World? dokumentalean bildu ditu Iruk zorionaren kontrabandista gisa bizitakoak. Abenduaren 22an egingo dute aurrestreinaldia, 19:00etan, Andres Isasi Areetako (Getxo) musika eskolan. Gonbidapenak ordubete lehenagotik hartu ahal izango dira, bertan.

Dokumentalaren proiektuan, Iruk Markel Redondo Urruñan bizi den leioaztar argazkilaria, Iñigo Grijalba Zabaloetxe babes etxean afrikar herrialdeetako adingabeekin lan egiten duen psikologoa eta Mikel Ramirez zinemagilea izan ditu aldamenean.

Diruaren diktadurak askatutako maitasun eta adiskidetasun lokarriak lotzen, errealitateak Olentzeroren zaku oparoan zabaldutako zuloetan adabakiak josten, eginiko bidea pantailaratu du orain ?Olentzero Munduan. Arraun the World? lanean Olentzeroren bilobak, Iruk.

Argazkia: Markel Redondo


Gasteizko zezenketen kontratua eteteko eskatu du EH Bilduk

Ostiralean eztabaidatuko dute Coso de Badajoz enpresarekin mozteko aukera.2010etik zezen ikuskizunetako ikusle kopurua %64 gutxitu da

Datorren urtetik aurrera Gasteizen zezenketarik ez egiteko ekinbidea hasi du EH Bilduk. Zezen plaza kudeatzen duen enpresarekin, Coso de Badajozekin, kontratua «era adostuan» bertan behera uztea proposatu du; ostiralean gai horri buruzko mozioa bozkatuko dute udalbatzarrean. EH Bilduren iritziz, neurri horren bidez, udalak bat egingo luke gizarteak zezenketen aurka erakutsi duen «erabateko konpromisoarekin».

Iratxe Lopez de Aberasturi EH Bilduko zinegotziak uste du zezenketen aurka dagoela gizartea. «2010etik, %64 urritu da ikusle kopurua». Gogora ekarri ditu eremu politikoan izandako ekinbideak ere. 2013an onartutako Animaliak Babesteari Buruzko Ordenantzak debekatu egin zituen animaliei mina edo sufrimendua eragiten dieten ikuskizunak. Bestetik, Gasteiz animalien aurkako tratu txarrik gabeko udalerria izendatzeko mozioa onartu zuten Irabazik, EH Bilduk eta Hemen Gaude alderdiek; EAJ eta PSE-EE abstenitu egin ziren, eta PPk aurka bozkatu zuen.

«Kontratua etetea pauso bat da animalien aurkako tratu txarraren adierazpideak bukatzeko», azaldu du Lopez de Aberasturik. Gaur egun indarrean dagoen kontratua 2015 hasieran sinatu zuen Gasteizko Udalak, PP agintean zegoela. Enpresa bakarra aurkeztu zen eskaintza publikora, Coso de Badajoz, eta 2016. urtera arteko kontratua sinatu zuten, baita ituna bi urtez luzatzeko aukera ere. «Denbora badago kontratua eteteko, enpresari inolako kalterik eragin gabe», argudiatu du EH Bilduko zinegotziak.

30.000 euroko diru saila

Lopez de Aberasturik gogorarazi du Gasteizko Udalaren 2016ko aurrekontu egitasmoan 30.000 euroko diru saila gorde dutela zezenketetarako. Aurrekontu horrekin zezen plazako area egokitu, eta palkoa zein kapera lorez apaintzen du Gasteizko Udalak. «Diru publikoa bideratzen da kapera apaintzera, toreatzaileek polita ikus dezaten animalia bat torturatzera eta hiltzera atera aurretik. Lotsagarria eta onartezina da hori».

Oroitarazi behar da Gasteizko zezen plazaren kudeaketa zalaparta iturri izan dela azken urteetan. 2010 eta 2011 bitartean Gasteizko Udalak berak hartu zuen kudeaketaren ardura, eta milioi bat euroren zuloa eragin zuen. 2012an, udalak Iniciativas Taurinas enpresarekin 2015. urtera arteko kontratua sinatu zuen, baina, amaitu aurretik, bertan behera utzi zuten. Urte horietan ikusleen gainbehera agerikoa izan zen. Egungo kudeatzaileak aitortu du Gasteizko zezen plazaren egoera «kritikoa» dela.


Azpeitiarrek emaitza onak Tabakalerako Xake Txapelketan

Joan den igandean, urtarrilak 3, gaztetxoen Xake Txapelketa jokatu zen Donostiako Tabakaleran. Aurrez espero baino parte hartzaile gehiagok hartu zuten parte bertan eta guztira 70 gaztek eman zuten izena. Horietatik hiru ziren azpeitiarrak: Gorka Urbana, Aritz Gaztañaga eta Unax Gaztañaga.

70 parte hartzaileak bi taldetan banatu ziren. Horrela, zortzi gazte goreneko mailan aritu ziren eta beste 62 gazteak beste maila batean. Gorka Urbana 19. sailkatua izan zen 4 punturekin eta Aritz Gaztañagak 35. postura eskuratu zuen. Unax Gaztañaga, aldiz, 42. postuan gelditu zen, 2,5 punturekin. Urtebete inguru daramatzate xakean jolasten hiru azpeitiarrek eta hori kontuan izanda emaitza onak direla uste dute.

Datorren zapatuan, urtarrilak 9, beste zita bat dute xake jokalariek Azpeitian. Izan ere, Gipuzkoako Ligako partidak jokatuko dira 16:00etan hasita Sindikatu Zaharreko hirugarren solairuan. Azpeitiarrek parte hartuko dute hirugarren mailan, bi talderekin. A taldean arituko dira Aitor Priya, Patxi Isasmendi, Alberto Urkia eta Eneko Alberdi. B taldean, aldiz, Iñaki Uranga, Gorka Uranga, Aner Alonso, Luis Andoni Lazkano eta Unax Gaztañaga. Bestalde, ordezko bezala partuko dute parte Aitor Elustondo, Juan Carlos Fernandez eta Daniel Veselinovek.


Antton Ibarguren eta Lierni Lekuona Gipuzkoako BTT Elite mailan txapeldun Oiangun

Bero handiarekin Oiangu BTT Sari Nagusia jokatu zuten larunbatean. Gipuzkoako txapelketa ere bertan erabaki zen eta gainera, Euskadiko Koparako puntuagarria izan zen proba. Elite mailako gizonezkoen irabazlea Antton Ibarguren (Endura) izan zen. Bigarren sailkatua Iker Eskisabel izan zen (Dorletako Ama) eta hirugarrena Javier Larrayoz (SH Metalgraf).

Emakumezkoen artean Lierni Lekuona (Orbea) izan zen irabazlea.

Oianguko lasterketa, BTTlandiak antolatu du Txapelgorri elkartearen laguntzarekin eta probaren balorazio “oso positiboa” egin dute. Parte hartzea 100 txirrindularien bueltan egon zen, egun horretan zegoen kirol agenda zabala kontutan hartuta, “gustura” agertu dira.


Zein bizi da leizean?

Leize zuloetan bizi diren izakiak oso desberdinak dira: Kolorea, mugimendua, elikadura… Arantxa Txintxurretak eman dizkigu azalpenak 'Ekosfera' saioan.

Kobazuloaren atarian argia dago oraindik, baina metro batzuetatik aurrera iluntasuna da nagusi. Argiarekin batera desagertu dira landareak. Zer ote da harpean bizitzea? oroitzapen hori ez zait DNAn geratu, antza, ez baitut gogoratzen. Nor biziko ote da hemen barruan? nolakoa ote da? nik ez baitut ezer ikusten!

Leizeek dituzten 4 ezaugarrik baldintzatzen dituzte hango bizidunak: iluntasuna, hezetasun- eta tenperatura-konstanteak eta elikagai-eskasia. Horiekin bizitzen asmatu dute izaki kabernikoloek.

Hasteko, iluntasunean ez da landare berderik. Egon daitezke bakterio kimiotrofoak (ferrobakterioak, thiobakterioak eta beste bakterio nitrifikanteak, adbz) baina orokorrean, harpeetako iluntasunean, ez da ekoizle primariorik. Hortaz, heterotrofoak diren animaliak eta bakterioak aurkituko ditugu, soilik, leizeetan. Baina, ekoizlerik ez badago, zertaz elikatzen dira?

Guztiok ongi ikasi genuen, haragijaleak belarjalea jan ahal izateko, belarjaleak lehenik landarea jan behar izan du. Aho-korapiloa ematen du honek! Kobazuloetan landarerik ez dagoenez, kobazuloetako bizidunak kanpotik datorkien jakien mende bizi dira; urak eta grabitatearen indarrak ekartzen dienetik, bereziki. Eta baita ere hildakoetatik, gorotzetatik...

Horiek jaten dituzte bat ere ikusi gabe, noski. Iluna dagoela esan ez dugu ba! Ukimena edo kimikoekiko sentikortasuna erabiltzen dute, inguruneari buruzko informazioa jasotzeko. Ez dute pigmenturik, gorputzean, beraz. Zertarako kolore deigarriak, inork ikusiko ez baditu? Soilik gizakiari bururatzen zaio bisonte gorriak margotzea kobazuloetako horma bustietan!

Iluna ezezik, hezeak dira leizeak. Leizeak hezeak, oso hezeak, saturaziotik oso hurbil. Eta tenperatura konstantea, urte osoan zehar. Gainera, CO2 kontzentrazioa handia izan daiteke. Baldintza horietan ez da bizidun asko bizi, egia esan, baina bizi direnak luze bizi dira; eta ondorengo gutxi izaten dute, arretaz zaintzen dituztenak. Bizitza lasaia dute, lo zorro luzeekin, ez dira oso erasokorrak izaten eta ihes egiteko erreakzioa motela izaten dute.

Kakalardo karabidoak, pseudoeskorpioiak, barraskiloak, nematodoak... Aralarren erraietan dauden kobazuloetan horiek eta gehiago aurkitzen dira, eta soilik Aralarren aurkitu ere, beste inon ez munduan; fauna tropikal zaharretatik datozen fosil biziak dira, baldintza monotono eta berezi horietara ongi moldatu dauden trogloditak.

Hori izan da guztia, entzule. Ongi bizi.


Ehun hizkuntzatik gora hitzegiten dira egun Hego Euskal Herrian

Horietatik 52 Afrikakoak dira. Ikuspegi Immigrazioaren Behatokiak eta Unesco Etxeak egin dute ikerketa.

Ehun hizkuntza inguru hitzegiten dira egun Hego Euskal Herrian, Ikuspegi Immigrazioaren Euskal Behatokiak eta Unesco Etxeko Amarauna sareak egindako ikerketak agerian utzi duenez. Ehun hizkuntza horietatik gehienak -52, erdia baino gehiago- Afrikakoak dira; besteak beste, senufoa, serere sinea, songaya, empongompongoa eta susua.

Beste asko Asiakoak dira: haien artean, pasthuna, saraikia, tagaloa eta urdua. Aitzitik, etorkinen artean %48,7 Latinoamerikakoak badira ere, haiek dute hizkuntz ugaritasun txikiena; orotara, 9 hizkuntza. Aymara, guarania, quechua, quichua eta

mapudunguna dira horietako batzuk.

Ikerketaren emaitza zehatzagoak ostiralean aurkeztuko dituzte, Bilboko Euskalduna Jauregian egingo den Immigrazioa eta Hizkuntzen II. Biltzarrean.


IBAIZABAL: Memoria Generoa eta espazioa publikoaz hausnartzen kale eginez hiri laborategiaren bigarren saioan

Ostegunean Kalea eginez ekimenaren barruan hitzaldi ezberdinak antolatu dituzte , Memoria, generoa eta espazio publikoa. Wikitokin, harrobia plazan kokatuta dagoenea. Bilbo Zaharra, San Frantsizko eta Zabala auzoan.Urbanbat kolektiboak antolatu du, Gorkak eman digu ekimenaren berri. Iaz Kalea eginez hiritar-laborategia antolatu zuten, prestatzeko eta parte hartzeko gune bat Bilbo Zaharreko, San Frantziskoko eta Zabalako agente sozio-kulturalentzat. Aukera paregabea izan zen elkar ezagutzeko, esperientziak partekatzeko eta auzoak hobetzeko aukeren diseinuan lan egiteko.

Laborategi horretatik hainbat ideia sortu ziren, espazio publikoan esku hartzeko aukera sortzaileak proposatuz. Ostegunean lehenengo laborategian agerian utzitako kezka hartu auzoa ondo ezagutzen duten hiru lagunen hitzaldiak antolatu ditzute. Lurraldeen oroimen biziaren interpretazio artistikoak. Sergio Garcia Bayónen eskutik. 40 urte auzoan zehar. Celina Pereda (Medikua osasun publikoan eta Munduko medikuen zuzendari ohia izandakoa egongo da. Ostiralean Auzoko emakumeen istorio ezkutuak Bisita gidatua egingo dute.

https://bilbohiria.com/docs2/2017/ibaizabal/170704_kalea_eginez.mp3

Deskargatu hemen.


Kalean da Triz3ps taldearen lan berria

Triz3ps taldeko kideak. (Argazkia: Nerea Lizarralde)

Javi P3z donostiarra, Alberto Bosch eta Oriol Flores dira Triz3ps taldeko kideak. Power soul estiloko musika egiten dutela diote, eta disko berri bat osatu dute, EP, taldearen sei abesti berrirekin. Zehazki, Syntorama eta Itunes dira diskoa Internet bidez erosteko aukerak, baina ohiko dendetan ere eros daiteke. Biniloan eta CDan kaleratu dute lan berria, eta hitz biziak, erritmo elektrikoak eta funky soula topa daitezkeela diote. Honako abestiek osatzen dute diskoa: Euterpe, Futuro mapa, Los llaman, Bizitza maite, Asi fue (otra vez), eta Ten fe.

Taldea hirian zuzenean ikusteko, oraindik itxaron egin beharko da. Izan ere, martxoaren 13an emango dute hurrengo kontzertua, San Martin merkatal guneko Fnac dendan (19:00); eta hurrengoa, martxoaren 15ean, Egiako Le Bukowski tabernan (20:30).


Denis Dideroten salaketa

Denis Diderot L´Encyclopédie famatua sustatu eta kudeatu zuelako ezagutzen dugu batik bat. Ilustrazioaren espiritua ezin hobeto jaso eta mamitzen duen lan erraldoia da. Frantziako mugak gaindituz, Europa ilustratuaren gidaliburua bihurtu zen berehala: dogmatismoaren kontrako eta askatasunaren aldeko «gerra makina.»

Diderot, familia apal batean jaioa, philosophe bat izan zen: tradizioa eta aurreiritziak gutxietsiz, bere kabuz pentsatzera ausartu zen gizona. Diderot gizaki xarmagarria zen. Lagunek begirune zioten eta hiriko zirkulu intelektual guztietan miretsia zen. Haren liburuek, irudimen eta adierazkortasun handikoak izateaz gain, askotariko gaiak lantzen dituzte: musika, morala, literatura eta filosofia. Entziklopedia Unibertsal bat lantzeko asmoa zuen eta egile andana hautatu bat erakarri zuen bere proiektura (D´Alembert, Voltaire, Rousseau, D´Holbach, Montesquieu…).

Egiatia eta tolesgabea zen, eta ez zuen pentsatzen zuena ezkutatzen, ezta agintarien onarpenaren arabera desitxuratzen ere. Ondorioz, haren izkribu asko (Aita Santuaren eta Erregearen autoritatea kordokarazten zutelako) debekatuak izan ziren eta, behin baino gehiagotan, presondegirako bidean ipini zuten Diderot.

1749ko Lettre sur les aveugles à l´usage de ce qui voient (Itsuei buruzko gutuna ikusleek erabil dezaten) obran materialismo ateoaren alde egin omen zuelako, Vincennesko kartzelan egon zen aldi labur batez, hiruzpalu hilabetez. Behin ikustaldia egin zion Jean Jacques Rousseauk, eta hitz-aspertu luzea izan zuten elkarrekin «zientzia eta arteen» alde on eta txarrez (jakina, ez ziren ados jarri: suitzarrak txarretsi egin zituen zibilizazioaren aurrerapenak; frantziarrak, ederretsi oro har).

XVIII. mendearen erdialdeko Frantzia ez zen lekurik egokiena pentsalari askeentzat eta espiritu kritikozko pertsonentzat. Dideroten ikuspuntuak deserosoak ziren gehienetan: iruditzen zitzaion bazitekeela unibertsoak eta giza biziak helburu jakinik ez izatea; norbere buruaren jabetasunik ez izatea; Jainkorik ez izatea; eta unibertsoko objektu guztiak —giza gogoa barne— materialak izatea.

Ez zuen kasu horietako batean ere iritzi dogmatikorik agertu: bere iritzian, eskumenean ditugun frogek nora daramaten ikusi behar da, eta etorkizunekoek iritzia aldaraz dezaketela onartu. Esaterako, arazo erlijioso eta moralak oinarri enpirikoen gainean erabaki behar zirela sostengatu zuen. Dideroten pentsamolde ausart horrek, hartara, are arriskutsuago bihurtu zituen haren obrak.

Abbé Raynalekin elkarlanean aritu zen Histoire philosophique et politique des établissements et du commerce des européens dans les deux Indes liburuaren idazketan. Bertan Diderotek —izengoitipean— irmoki gaitzetsi zituen europarren kolonialismoa, basakeria eta esklabotza («odolak irakiten dit egintza izugarri hauen aurrean»). Sarraski etnikoen salaketa gogorra egin zuen eta «salbaien» askatasun bakezalea goraipatu «zibilizatuen» indarkeriaren aurka. Konkistatzea edo indarrez ebastea gauza bera zela irizten zion. Indigenen eskubideen defentsa tinkoa egin zuen, baita haien garbiketa etnikoaren salaketarik gogorrena ere. Zein urrun gauden Montesquieu edo Voltaireren eurozentrismotik!

Filosofo frantsesaren iritziz, konkistatzaileen makurkeriak gaitzestea izan beharko zukeen Ilustrazioaren eginkizunetako bat. Europak, horrela, bere ezaugarri bikainenetako bat erakutsiko zuen; autokritikarako gaitasuna, alegia. Arras bestela jokatuko zuen Europak Dideroti kasu egin balio. Pariseko Parlamentuak galarazi egin zuen 1781ean Raynal-Dideroten Bi Indietako Historia (horrela deitu zitzaion), «herriak matxinatzera jotzen zuelako.» Jakina, jende askok ez du Dideroten aurpegi ezkutu hori ezagutzen.

Orain gazteleraz irakur dezakegun Herri zibilizatuen basakeriaren tratatua-n herri indigenak kolonizatu eta esklabo egiteko «eskubidea» irmoki arbuiatu zuen Diderotek (Leibnizek bezalaxe, bestalde). Europar bezala, lotsarik eta nazkarik biziena ematen zion kolonizatzaileen portaerak, eta zapaltzaileen aurka altxatzera aholkatu zituen «salbaiak». Indigenekiko justiziarik ezari senidetasun unibertsalaren ideia kontrajarri zion: «Gizakiok, guztiok senide zarete. Zenbat denbora beharko duzue hala aitortzeko?».

Nolanahi ere, Europak oso goiz irauli zuen harrokeriazko erlazio hori, bere berezko gailentasunaz dudak izan baitzituen: eta benetako barbaroak gu bagina, eta ez besteak? Bere harrokeria gainditzea izan da Europaren bereizgarria. Bere burua besteren begiekin ikusten ikasi du. Gainerakoez interesatu den kultura bakarra izan da («De toutes les cultures, connues jusqu´ici, la nôtre est assurément la seule à s´intéresser aux autres»).

Autokritikak —akatsak bilatu eta zentzatzeko jarrerak— ezaugarritzen du Europa. Montaignerekin hasi eta gaur arte iraun duen europar izaera berezia da hori. Leszek Kolakowskiren esanean, jarrera autokritiko horrek gainerako kulturetatik nabarmen bereizten du Europa. Gainontzeko kulturen existentzia onartu izan du. Baina hauek ez dute autokritikarik egin.

«Gizakia naiz nahitaez, eta frantsesa kasualitatez bakarrik», dio Montesquieuk. Ilustrazioaren espirituak kutsatu dituenak maiteago dute gizateria euren herrialdea baino. 1768ko otsailaren 22an honela idatzi zion Diderotek David Humeri: «Ene David Maitea, herrialde guztietakoa zara zu eta inoiz ez diozu dohakabeari zure bataio agiria eskatuko. Zu bezala, munduko hiri handiko hiritarra izateaz harrotzen naiz.»

Unibertsaltasuna dago gizakien moralaren eta hiritarren eskubideen oinarrian.


"Etorkizunera begira modu positiboan egindako lana da 'Gazta zati bat'"

Bihar estreinatuko dute Donostian erabaki eskubideari buruzko dokumentala, Giza Eskubideen Zinemaldian.